වර්ෂ 2021 ක්වු මාර්තු **මස 10 වන දින පෙරවරු 10.00 ට බණ්ඩාරවෙල මහා නගර සභා රැස්වීම් ශාලාවේදි පවත්වන්නට යෙදුණු බණ්ඩාරවෙල මහා නගර සභාවේ මාසික මහා සභා රැස්වීමේ වාර්තාව**

බණ්ඩාරවෙල මහා නගර සභාවේ මාසික මහා සභා රැස්වීම ගරු නගරාධිපති ජනක නිශාන්ත රත්නායක මහතාගේ ප්‍රධානත්වයෙන් පැවති අතර,නාගරික මන්ත්‍රීවරුන්ගේ මෙදින සහභාගිත්වය පහත සදහන් පරිදි විය.

1. එච්.එම්.මිත්‍රපාල හීන්කෙන්ද මහතා - ගරු නියෝජ්‍ය නගරාධිපති
2. නඩරාජා රගුපති මහතා - ගරු නාගරික මන්ත්‍රී
3. හමීඩ් මොහොමඩ් නවුෂාඩ් මහතා - ගරු නාගරික මන්ත්‍රී
4. ඒ.එල්.බන්දුල කරුණාරත්න මහතා - ගරු නාගරික මන්ත්‍රී
5. ප්‍රියන්ත ලීලසේන කරුණාරත්න මහතා - ගරු නාගරික මන්ත්‍රී
6. එච්.ඒ.ගාමිණි සරත්චන්ද්‍ර මහතා - ගරු නාගරික මන්ත්‍රී
7. පාලිත නිහාල් රූපසිංහ මහතා - ගරු නාගරික මන්ත්‍රී
8. රුවන් අමිල කුමාර මහතා - ගරු නාගරික මන්ත්‍රී
9. මුදිතා රම්‍යමාලා ඒකනායක මහත්මිය - ගරු නාගරික මන්ත්‍රී
10. අනුර ජයසිංහ වත්තුහේවා මහතා - ගරු නාගරික මන්ත්‍රී
11. එල්.ඩබ්ලිව්.ලක්ෂ්මන් විජේසිරි මහතා - ගරු නාගරික මන්ත්‍රී
12. අඩෛයිකප්පන් ගනේෂන් මහතා - ගරු නාගරික මන්ත්‍රී
13. පී.පී.දේවිකා ලසන්ති මහත්මිය - ගරු නාගරික මන්ත්‍රී
14. එම්.එම්.උදයංගනි මාරසිංහ මහත්මිය - ගරු නාගරික මන්ත්‍රී
15. ඩි.එම්.ඥාණවති මහත්මිය - ගරු නාගරික මන්ත්‍රී

**1.පසුගිය සභා රැස්වීම් වාරතාව සභා සම්මත කර ගැනිම -**

**ගරු නගරාධිපති ජනක නිශාන්ත රත්නායක මහතා** -සියලුම දෙනාට සුභ උදෑසනක්. 2021.02.11 දින පැවති මාසික මහා සභා රැස්වීම් වාර්තාව මා විසින් ඔබතුමන්ලා සියලුම දෙනාට කලින් ලැබිමට සලස්වලා තියෙනවා.එම වාර්තාවේ අඩු පාඩු හා වැරදි ඇතොත් ඒවා ඉදිරිපත් කරන ලෙසටද,නොඑසේ නම් ලියා ඇති පරිදි ස්ථිර කරන ලෙසටද මම මෙම ගරු සභාවට යෝජනා කර සිටිනවා.

**ගරු නියෝජ්‍ය නගරාධිපති එච්.එම්.මිත්‍රපාල හීන්කෙන්ද මහතා -** 2021.02.11 දින පැවති මාසික මහා සභා රැස්වීම් වාර්තාව පිලිගැනිම සුදුසු බවට මම යෝජනා කරනවා.

**ගරු නාගරික මන්ත්‍රී එච්.එම්.නවුෂාඩ් -** ඒ යෝජනාව මම ස්ථිර කරනවා

**ඒ අනුව 2021.02.11 දින පැවති මාසික මහා සභා රැස්වීම් වාර්තාව සංශෝධන රහිතව සභා සම්මත විය.**

**2. ගරු නගරාධිපතිතුමාගේ අදහස් හා යෝජනා -**

**ගරු නගරාධිපති ජනක නිශාන්ත රත්නායක මහතා -** නැවත වතාවක් සියලූ දෙනාටම සුභ උදෑසනක් නියෝජ්‍ය නගරාධිපතිතුමා ඇතුළු මන්ත්‍රී මණ්ඩලයේ සියලු දෙනාමට. 2021 වර්ෂයේ පැවැත්වෙන තෙවන සභා වාරය. පසුගිය සභා වාරයේදී මා අදහස් හා නිවේදන කිසිවක් ඉදිරිපත් කලේ නැහැ. නමුත් අද දිනයේ මම හිතන්නේ මම අදහස් ඉදිරිපත් කරනවා. මේ මාසේ ඇතුළත මම ස්තූතිවන්ත වෙනවා. සියළුම කමිටු වල සාමාජිකයන් මේ වර්ෂයේ කමිටු සදහා මුදල් කමිටුවටත්, කර්මාන්ත කමිටුවටත් , සෞඛ්‍ය කමිටුවටත් සහභාගී වෙනවා. මම සියළුම මන්ත්‍රීතුමන්ලාට ස්තූතිවන්ත වෙනවා. එහිදී මම හිතන්නේ සියළු දෙනා සභිකයින් විදිහට සභාවේ කටයුතු වලට දායකත්වය ලබා දීම පිළිබව ස්තූතිවන්ත වෙනවා. එතනදී අපිට ප්‍රශ්න සාකච්ඡා කරලා තර්ක විතර්ක කරලා ගෙනල්ලා නිවැරදි අදහස් අරගෙන කටයුතු කරන්න ලැබිලා තියෙනවා. ඒ වගේම අපි බලාපොරොත්තු වෙච්ච ආකාරයට අපගේ වාර්ෂික අයවැය ලේඛණයෙන් ප්‍රතිපාදන වශයෙන් සංවර්ධන කටයුතු සඳහා කෝටි 2 ½ ක මුදලක් අපි වෙන්කරා. ඒ සඳහා අවශ්‍ය ඇස්තමේන්තු සියල්ල සකස් කරලා මේ වන විට අදාල කමිටු සියල්ලන්ගේම අනුමැතිය ලැබිලා තියෙනවා. මම බලාපොරොත්තු වෙනවා කොට්ඨාශවල ඒ සභිකයින් සමඟ එකතුවෙලා අප්‍රේල් අවුරුද්දට කලින් ඒ ලක්ෂ 250 ක වැඩ කටයුතු සියල්ල අවසන් කරන්න. ඒ තුළ නගර සභාව තුළ ප්‍රදේශයේ ජනතාවට අයවැය ලේඛනයෙන් පොරොන්දු වූ ආකාරයට අපිට ඒ සංවර්ධනය ගමට ගෙනියන්න හැකියාව තියෙනවා. ඒ අනුව ස්වාධීන කණ්ඩායමක් විදිහට මැතිවරණයට ආපූ අවස්ථාවේදී ප්‍රතිපත්ති ප්‍රකාශයේ සඳහන් කල ආකාරයට ගමට කෝටියක් වැඩසටහන මේ අවුරුද්ද අවසානය වන විට යථාර්තයක් කිරීමේ හැකියාව අපි සතුව තියෙනවා. ඒ වගේම අපේ ප්‍රතිපත්ති ප්‍රකාශනයේ තිබූ ආදාහනාගාර භූමියේ පාලර් එක සෑදීමේ කටයුතු මේ වනවිට ආරම්භ කරලා තියෙනවා. මම හිතන්නේ මේ මාසේ අවසානය වන විට අවසාන මුදල් කමිටුව වනවිට එහි ටෙන්ඩර්පත් නිකුත් කිරීමේ හැකියාව අපිට තියෙනවා. ලක්ෂ 250 ක් අපි සෞඛ්‍යට මේ පාර ප්‍රතිපාදන වෙන්කරා. එහි පළවෙනි අරමුණ වුනේ ආදාහනාගාරයේ පාලර් එක ඉදිකිරීම මම සෞඛ්‍ය කමිටුවේ ගරු සභාපතිතුමා බන්දුල කරුණාරත්න මැතිතුමාට ස්තූතිවන්ත වෙනවා. ඒ කමිටුවේ සියලුම සාමාජිකයින්ට ස්තූතිවන්ත වෙනවා. ඒකට මැදිහත් වෙලා ඉතා කඩිනමින් අපගේ ව්‍යාපෘති භාර ඉංජිනේරු අමරසේකර මහතා මැදිහත් වෙලා ගිය සතියේ අපි එහි 3D සැලැස්ම අපි දැක්කා. අපිට ලොකු ආඩම්බරයක් තියෙයි. මෙය නිර්මානය කරාට පස්සේ බණ්ඩාරවෙල නගරයේ මහා නගර සභාව මඟින් ඉදිවෙන දැවැන්ත යෝජනාවක් ඒ වගේම දැනට මාර්තු අවසානය වනවිට තොගපොල ආසන්නයේ තියෙන කඩ ටිකේ වැඩ කටයුතු අවසන් කරලා CC එක ඉදිරිපිට අනවසර ව්‍යාපාරිකයින්ට අපි පොරොන්දු වූ පරිදි එවකට මහා නගර සභාව විසින් අත්සන් කරලා තියෙන ගිවිසුම් ප්‍රකාරව එම කඩ වලින් ලබා ගත් මුදලින් තමයි අපි එම කටයුත්ත කරලා තියෙන්නේ. එහි ව්‍යාපාර කටයුතු කිරීමට අවශ්‍ය කටයුතු සංවිධාන කරලා CC එක ඉදිරිපිට තියෙන ඒ අනවසර ව්‍යාපාර ඉවත් කිරීමට කටයුතු කරනවා ඉදිරියේදී ලබන මාසේ අවසන් වනවිට බණ්ඩාරවෙල නගරය නැවත මුඩුක්කු කඩවලින් තොරවූ නගරයක් බවට පත්වෙයි. එතකොට ගිය මාසේ වනවිට අපි ගොඩාක් වෙහෙසට පත්වෙලා කරන්න තිබ්බ කාර්යයක් තමයි බණ්ඩාරවෙල මහා නගර සභාවට අයිතිව තිබූ C.G.R දුම්රිය දෙපාර්තමේන්තුව සතු දේපළ සියල්ල ලබා ගැනීමට අවශ්‍ය මැනුම් කටයුතු සියල්ල කරලා ඉවරයි. නගර සභාව සතු 1923 සිට මේ දක්වා යම් යම් කාල වලදී ගිවිසුම් සහ සියලු ඉඩම්වල නිවැරදිතාවය අරගෙන හත්ගමනකට වැඩි ප්‍රමාණයක් මම දුම්රිය දෙපාර්තමේන්තුවට ගිහිල්ලා. මන්ත්‍රීවරුන් සමඟ ඒ වගේම නාගරික කොමසාරිස්තුමා, නාගරික ගණකාධිකාරීතුමා සමඟ ගිහිල්ලා සාකච්ඡා කරලා ගිවිසුම අත්සන් කරලා ඉදිරියට මේ මහා නගර සභාවට නිවැරදිව මේ දේපළ වල අයිතිය තහවුරු වෙලා අපිට ලැබෙයි. අපේ සංවර්ධනයට ඒ ඉරිදා පොළට අවශ්‍ය කරන දුම්රිය සංචාරක බංගලාවට පිටුපසින් තියෙන ඉඩම් කොටස සිල්ලර පොළක් ඉදිකිරීමට ඉල්ලිම කරා මැනුම් කටයුතු කරලා ඉදිරියේදී තක්සේරු වටිනාකමක් මත ගෙවීම් පදනම මත අපිට ලබාදෙන්න එකඟතාවය ලැබිලා එයට අවශ්‍ය කරන ලියකියවිලි දැන් සකස් වෙමින් පවතිනවා මම හිතන්නේ මේ කාල සීමාව තුළ ඒ කටයුතු ටික අවසන් කාටත් හීනයක් වෙලා තිබ්බ සීවලී පාර ගොඩනැඟිල්ල දැන් හදලා ඉවරයි. දැන් කාටවත් කියන්න බැහැ. ආය එතැන නාය යනවා. කඩා වැටෙනවා. සීවලී විද්‍යාලයට අනතුරුදායකයි. නගරසභා Quarters වලට අනතුරුදායකයි. දෙමළ මහා විද්‍යාලය අසලින් එන තල්ලුව ඒක කඩා වැටෙයි. ප්‍රශ්නාර්තය දැන් අවසන් කරලා තියෙනවා. මම හිතන්නේ අපිට සතුටු වෙන්න පුළුවන් කරලා තියෙන දේවල් එක්ක ඒවගේම ක්‍රීඩාපිටියේ වැඩ කටයුතු අවසන් මේ මාසේ අන්තිම හෝ අප්‍රේල් මාසේ තුළ ගරු අමාත්‍යතුමාගේ පැමිණීම සමඟ එය නලින් ප්‍රියන්ත සූරියගේ ක්‍රීඩාංගණය නමින් ගරු රුවන් මන්ත්‍රීතුමා එවකට සභාවට යෝජනාවක් ඉදිරිපත් කරමින් ඒ ක්‍රීඩා පිටිය නලින් ප්‍රියන්ත සූරියගේ ක්‍රීඩා පිටිය නමින් නම් කරා. ඒ ඵලකයක් විවෘත කරමින් ඒ කටයුත්ත නගර සභාවට දායාද කරන්න පුළුවන්. ඒ වගේම ඊයේ දිනයේ නාගරික සංවර්ධන අධිකාරියට මාත් ගරු මේජර් සුදර්ශන දෙනිපිටිය ගරු පාර්ලිමේන්තු ගරු මන්ත්‍රීතුත් සියලුම නාගරික සංවර්ධන අධිකාරියේ නිලධාරීනුත් මාර්ග සංවර්ධන අධිකාරියත් ඒ වගේම වාරිමාර්ග අධිකාරිය , කෘෂිකර්ම අමාත්‍යංශය සහ ආයතන එක්ව සාකාච්ඡාවක් පැවැත්වූවා තොගපොල සම්බන්ධව අපිට ආඩම්බරයෙන් කියන්න පුළුවන් කෘෂිකර්ම අමාත්‍යංශය හරහා බණ්ඩාරවෙල මහා නගර සභාවේ ආර්ථික මධ්‍යස්ථානය ඉදිකරන්න අපි අයවැයෙන් වෙන් කරලා තියෙන කෝටි 30 ට අමතරව කෝටි 70 ක මුදලක් කෘෂිකර්ම අමාත්‍යංශයෙන් වැය කරලා ඒ වගේම වාරිමාර්ග දෙපාර්තමේන්තුව මඟින් වැව ඉදිකිරීම සම්පූර්ණයෙන් භාර අරන් තියෙනවා. ඒ වගේම මාර්ග සංවර්ධන අධිකාරිය මඟින් බයිපාස් road එක ඉදිකිරීම භාරගත්තා. අනිවාර්යයෙන් ජූනි මාසේ පළවෙනිදා වෙනකොට මේ ඉදිකිරීම් සඳහා වැඩි ප්‍රතිපාදන රජයෙන් ලබාගත යුතු නිසා ජූලි මුල් සතිය වෙන කොට තොගපොළ ආරම්භ කිරීමේ කටයුතු ආරම්භ පුළුවන්. මම හිතන්නේ පුරාවිද්‍යා දෙපාර්තමේන්තුව සතු ඉඩමක පර්චස් 90 ක ඉඩම් ප්‍රමාණයක් අවශ්‍ය වෙලා තියෙනවා. පුරා විද්‍යා අධ්‍යක්ෂ ජනරාල්තුමා මම පුද්ගලිකව හමුවුනා. ගිහිල්ලා ඒ අවස්ථාවේ එතුමා ප්‍රකාශ කලේ ගැසට් පත්‍ර හා පුරාවිද්‍යාවට තියෙන නීතිමය දේවල් බලලා ඒ සංවර්ධනයට අවශ්‍ය කරන ප්‍රමාණය කෙසේ හෝ ලබා දෙන්න පොරොන්දු වුනා. මම හිතන්නේ ඒ ආයතන සියල්ල එක්ක එකතු වෙලා බණ්ඩාරවෙල මහා නගර සභාවේ මේ තොගපොල ව්‍යාපෘතියේ වැඩ කටයුතු ආරම්භ කරනවා කියලා අපේ ප්‍රතිපත්ති ප්‍රකාශය තුළ ගත්තහාම අපිට යන්න තියෙන ගමන අපි බලාපොරොත්තු වෙනවා. තව වසරකින් ඡන්දය තියයි කියලා නමුත් මේ තියෙන ක්‍රමවේදය අනුව තව අවුරුද්දක් දෙකක් මේ පළාත් පාලන මැතිවරණය ඉදිරියට දායි. ඒ නිසා අපිට කාලසීමාව අදාල නැහැ. අපි හෙට මැතිවරණයකට යන්න සූදානමින් අපේ වැඩ කටයුතු කරමු. ඒ වගේම මම හිතන්නේ කාර්ය මණ්ඩලය විදිහට ගත්තහම යම් යම් ප්‍රශ්න සහගත තත්ත්වය කාලය තුල ඇතිවුනා. ආයතනය තුළ කීර්ති නාමයට හානියක් වන අකාරයට යම් නිලධාරීන් හැසිරුනා. ඒ හේතූන් නිසා මේ නගර සභාව අපකීර්තියට පත්වෙන තත්ත්වයට ආවා. එහිදී යම් නිලධාරීන් හැසිරිලා තිබ්බේ මස් මාළු ටික මගේ නිවසට ගෙනියන ආකාරයට මම මස් කඩේකට මාළු කඩේකට යන මනුස්සයෙක් නෙවෙයි. මම කුකුල්මස් කෑල්ලක්වත් බණ්ඩාරවෙල නගරයෙන් ගන්න කෙනෙක් නෙවෙයි. නාගරික මන්ත්‍රීවරුන් බයිට් එකක් දාගන්නවත් ගිහිල්ලා තර්ජනය කරලා මස් අරන් නැහැ. ඒක අපි දන්නවා. ඒක නිසා තමයි බණ්ඩාරවෙල මහා නගර සභාව අභිමානවත් වුනේ. නමුත් අපිව විවේචනය කරන අයට හේතු සාධක වෙලා තිබ්බ ඒ නිලධාරීන් හිතන්න ඕනි. නගර සභාවේ අභීමානය ආරක්ෂා වෙන ආකාරයට තමන්ගේ වැඩ කටයුතු කරනවා නම් හොඳයි කියලා මම මේක අනිකුත් නිලධාරීන්ටත් කියන්නේ අහිංසක ජනතාවගේ වැඩ කටයුතු ඉතා ඉක්මනින් කරලා දෙන්න. මෙහෙට එන පොහොසත් මිනිසුන්ගේ වැඩ කරන්න සල්ලි තියෙන මනුස්සයෙක් ආපුවහම විනාඩි 02 න් වැඩේ කරලා දෙනවා. අහිංසක මනුස්සයෙක් ආවම දවස් ගණන් පැය ගණන් රස්තියාදු වෙනවා. මහා නගර සභාවේ අහිංසක මනුස්සයෙක් ඒ කියන්නේ ගහක් කපාගන්න වෙන්න පුළුවන් පාරක තියෙන කාණුවක් කපා ගන්න වෙන්න පුළුවන් තමන්ගේ අවශ්‍යතාවයකට වතුර ටිකක් ගන්න වෙන්න පුළුවන්. ඒ වගේ කටයුතු හැකි ඉක්මනින් කරලා දෙන්න. පොහොසත් සල්ලි තියෙන මධ්‍යම පාන්තික ජනතාවගේ කටයුතු කෙසේ හෝ කර ගනියි. හැබැයි අහිංසක මනුස්සයාගේ වැඩ කටයුතු කරගන්න ගියපුවහාම ඔවුන්ට ඒ වැඩ කටයුතු කරගන්න බැහැ. මට හැකි පමණින් මම ආයතනයක් විදිහට හසුරුවන කොට නිලධාරීන් ඊට සහයෝගය දීලා අහිංසක ජනතාව මේ බණ්ඩාරවෙල නගරයේ ජීවත්වන ග්‍රාමසේවක වසම් 13 තුළ ජීවත් වෙන ජනතාවගේ අවශ්‍යතා ඒ ආකාරයෙන් ඉටු කරන්න කියලා ඉල්ලා සිටිනවා. ඉතින් මම හිතන්නේ අද දිනයේ සභා වාරයේ අදහස් එපමණයි.ඉදිරියේදී ඵලදායිතා සම්මානය පරීක්ෂා කිරීම සඳහා මේ මහා නගර සභාවට කණ්ඩායමක් එනවා.ඒ සඳහා පෙර තිබූ තත්ත්වයට වැඩිය වෙනස් විදිහට ආයතනය තුළ යම් යම් වෙනස් වීම් සිදුවෙලා තියෙනවා. මම සතුටු වෙනවා ඒ පැත්තෙන් ඒ පිරිසැකැස්ම අනුපිළිවෙලවල් තියෙන ආකාරය හා කාර්යක්ෂමතාවය අපි ආවට වැඩිය වැඩි භාවයක් තියෙනවා. හැබැයි එය තවත් වැඩි කරගෙන කටයුතු කරන්න. සම්මානයක් ගන්න තැනට මේක පත්කරන්න හේතු වුනෙත් ආයතනයේ කාර්යක්ෂමතාවය වැඩි කර ගන්න. මම හිතන්නේ නගර සභාව විදිහට ගිය සතියේ වැඩමුලුවක් පැවැත්වුවා ඉදිරි අවුරුදු 03 හා අවුරුදු 04 සඳහා මේ මහා නගර සභාව යා යුත්තේ කෙසේද යන්න. මම සියලු මන්ත්‍රීතුමන්ලාට ආරාධනා කරා ඒ අනුව මන්ත්‍රීවරු කිහිපදෙනෙක් සහභාගී වුනා නිලධාරී මණ්ඩලයේ කිහිපදෙනෙක් සහභාගී වුනා. ඒ කටයුත්ත අනුව ඉදිරි අවුරුදු 4 සැලැස්ම නිර්මාණය කිරීමේ වැඩ කටයුත්ත ආරම්භ කරා ඔබ සියළු දෙනාට 22 සහ 23 දිනයන් වෙන්කර තබා ගන්නා හැටියට ඉල්ලීමක් කරනවා සියලුම මන්ත්‍රීතුමන්ලාට නියෝජ්‍ය නගරාධිපතිතුමා ඇතුළු අපි දින 02 ක වැඩමුළුවක් බෙලිහුල්ඔය නන්පේරියල් කියන ආමි කෑම්ප් එකට අයිති භූමියේ 40 දෙනෙකු කාර්ය මණ්ඩලයේ සහ මන්ත්‍රීවරු 17 දෙනෙකු සමඟ වැඩමුළුව කරන්න බලාපොරොත්තු වෙනවා. ඒ දවස් දෙක ඔබ විවේකීව තබාගන්න. සියලුම දෙනා සහභාගී වෙන්න මේ මහා නගර සභාවේ සැලසුම හදලා අපි ඉදිරිපත් කරමු. මොරටුව university එක මේ වන කොට බණ්ඩාරවෙල නගරයේ සැලසුම් හදලා ඉවරයි. මම බලාපොරොත්තු වෙනවා 22 හෝ 23 හවසට එතනටම ගෙනල්ලා කරන්න. ඒ සම්බන්ධයෙනුත් කටයුතු කරන්න. මම හිතන්නේ UNDP ආයතනය අපිට සහයෝගය දීලා green city concept කියන සංකල්පය හඳුන්වා දීලා තියෙනවා.ඉදිරියේදී මේ නගර සභාවට සුභදායී වෙයි. ඒ වගේම බණ්ඩාරවෙල මහා නගර සභාව අපි සියළු දෙනාම එකතු වෙලා කරේ ටවුන් එකේ වැසිකිළි හදපු එක විතරයි කියලා කියනවා. හදපු වැසිකිළි හොඳට තියෙනවා. අපි සැළසුම් කරගත් විදිහට වසර අවසානයේ පොළ චතුරස්‍රය අසල පිහිටි නිදහස් වෙළඳ සංකීර්ණයේ වැසිකිළියේ වැඩ කටයුතු පෙරේදා දිනයේ ආරම්භ කරා. මම හිතන්නේ සුව පහසුව සඳහා ඒ අවශ්‍ය කරන පහසුකම් සපයමින් පවතිනවා. ඒ නිසා මේ අවුරුද්ද පුරාවට ඉදිරි වැඩ කටයුතු කරමු. දිගටම කමිටු වලට සහභාගී වෙමින් ඔබගේ යෝජනා සහ අදහස් අපිට ලබා දෙන්න යැයි ප්‍රකාශ කරමින් මගේ අදහස් හා නිවේදන අවසන් කරනවා සියලු දෙනාටම ස්තූතියි.

**03. සභාව අමතා එවන ලද ආයාචන,පෙත්සම්,පැමිණිලි සහ සංදේශ සභාව හමුවේ තැබිම-**

**3-1 අසනීප තත්ත්වයේ පසුවන බැවින් 2021.03.10 දින පැවැත්වෙන මාසික මහා සභා රැස්වීමට තමා හට සහභාගි විය නොහැකි බැව් දන්වා ගරු නාගරික මන්ත්‍රී ජි.වයි.ඒ.සරත්චන්ද්‍ර පද්මකුමාර මහතා විසින් විද්‍යුත් තැපැල මගින් එවා ඇති ලිපිය -**

**ගරු නගරාධිපති ජනක නිශාන්ත රත්නායක මහතා** :- ගරු නාගරික මන්ත්‍රී ජි.වයි.ඒ.සරත්චන්ද්‍ර පද්මකුමාර මහතා අසනීප තත්ත්වයේ පසුවන බැවින් නිවාඩු අනුමත කරදෙන මෙන් ඉල්ලා විද්‍යුත් තැපැල මගින් ලිපියක් ඉදිරිපත් කරලා තියෙනවා. ඒතුමාට නිවාඩු අනුමත කරදෙන ලෙස මම ගරු සභාවෙන් ඉල්ලා සිටිනවා.

තමා අසනීප තත්ත්වයේ පසුවන බැවින්, 2021.03.10 දින පැවැත්වෙන මාසික මහා සභා රැස්වීමට සහභාගි විය නොහැකි බැව් දන්වා ගරු නාගරික මන්ත්‍රී ජි.වයි.ඒ.සරත්චන්ද්‍ර පද්මකුමාර මහතා විසින් විද්‍යුත් තැපැල මගින් එවන ලද ලිපිය සභාව හමුවේ තබන ලදුව, ගරු නාගරික මන්ත්‍රී ජි.වයි.ඒ.සරත්චන්ද්‍ර පද්මකුමාර මහතා හට 2021.03.10 දින අසනීප නිවාඩු අනුමත කිරිම (වෛද්‍ය වාර්තාව ලබාගැනිමට යටත්ව) සුදුසු බවට මෙදින සභාවේ සිටි ගරු නියෝජ්‍ය නගරාධිපති එච්.එම්.මිත්‍රපාල හීන්කෙන්ද මහතා ඇතුලු නාගරික මන්ත්‍රීවරුන් වන නඩරාජා රගුපති මහතා, එච්.එම්.නවුෂාඩ් මහතා, ඒ.එල්.බන්දුල කරුණාරත්න මහතා ,ප්‍රියන්ත ලීලසේන කරුණාරත්න මහතා, පාලිත නිහාල් රූපසිංහ මහතා,එච්.ඒ.ගාමිණි සරත්චන්ද්‍ර මහතා,රුවන් අමිල කුමාර මහතා,මුදිතා ඒකනායක මහත්මිය, අනුර ජයසිංහ වත්තුහේවා මහතා, එල්.ඩබ්ලිව්.ලක්ෂ්මන් විජේසිරි මහතා, අඩෛයිකප්පන් ගනේෂන් මහතා, එම්.එම්.උදයංගනි මාරසිංහ මහත්මිය ,පී.පී.දේවිකා ලසන්ති මහත්මිය.ඩි.එම්.ඥාණවති මහත්මිය, විසින් තම තමන්ගේ අත් එසවීමෙන් එකගතාවය ප්‍රකාශ කල බැවින් ගරු නාගරික මන්ත්‍රි ජි.වයි.ඒ.සරත්චන්ද්‍ර පදමකුමාර මහතා හට අසනීප නිවාඩු ලබාදීම ඒකමතිකව සභා සම්මත විය.

**04. යථා පරිදි කල් දී ඇති ප්‍රශ්ණ -** මෙදින සභාවට ඉදිරිපත් කිරිම පිණිස යථා පරිදි කල් දී ඇති ප්‍රශ්ණ කිසිවක් ඉදිරිපත් වී නොතිබිනි.

**05. යථා පරිදි කල් දී ඇති යෝජනා -**

**ගරු නගරාධිපති ජනක නිශාන්ත රත්නායක මහතා** - ගරු මන්ත්‍රීතුමන්ලාගේ යෝජනා කිසිවක් ලැබී තිබුණේ නැහැ. මම හිතන්නේ මට හදිස්සියේම ඊයේ දිනයේ ලැබුණු ලිපියක් පාදක කරගෙන අද හදිසි යෝජනාවක් ඉදිරිපත් කරන්න සිදුවෙනවා. ඒ අනුව මම ඒ යෝජනාව ගරු සභාවට ඉදිරිපත් කරනවා.

5-1 ගරු නගරාධිපති ජනක නිශාන්ත රත්නායක මහතා විසින් සභාවට ඉදිරිපත් කර ඇති යෝජනාව.

**˝බණ්ඩාරවෙල නාගරික ජල සම්පාදන ක්‍රමය ජාතික ජලසම්පාදන හා ජලාපවාහන මණ්ඩලය වෙත පැවරීමේ කටයුතු මේ වන විට නිම කර ඇති බැවින් , මේ සමග ඇමුණුම 01 හි නම් සදහන් සේවකයින් 14 දෙනා ජාතික ජලසම්පාදන හා ජලාපවාහන මණ්ඩලය වෙත නිදහස් කිරිම සුදුසු බවටත්. එසේම බණ්ඩාරවෙල මහා නගර සභාවේ අනුමත කාර්ය මණ්ඩලය තුළ පවතින ජලමනු කියවන්නා තනතුරු - 04 , ජල නල යතුරුකරු තනතුරු 03,ජලනල වෑද්දුම්කරු තනතුරු - 02 සම්බන්ධයෙන් අවශ්‍ය තීරණයක් ගැනීම සඳහා මහා සභාව වෙත ඉදිරිපත් කිරිම සුදුසු බවට යෝජනා කරමි.˝ ( ඇමුණුම -01 හි සදහන් නාම ලේඛණය ආර්.එම්.අනුෂ්ක ප්‍රියදර්ශන මහතා, ආර්.එම්.අසංක ලක්සිරි මහතා, එම්.එම්.අජිත් කුමාර මහතා,වයි.බුද්ධික මෙන්ඩිස් මහතා,එම්.සී.නිර්මල ක්‍රිෂාන් මහතා,ඩබ්.ඒ.දර්ශන ප්‍රභාත් මහතා,බි.එම්.සජිත් ඉසුරු මහතා,කේ.සුදාහරන් මහතා,ආර්.ඒ.අසිත ප්‍රියන්ත මහතා,කේ.කේ.ඩි.සුමිත් ප්‍රියලාල් මහතා,අයි.එම්.තිවංක නිමෝද මහතා,යු.එම්.සංජීව ප්‍රදීප් මහතා,පී.ඩි.එන්.අසිත සුරංග මහතා,ඉන්දික ප්‍රියංකර මහතා**)

**ගරු නගරාධිපති ජනක නිශාන්ත රත්නායක මහතා :-** මේ යෝජනාව පිළිඅරගෙන ගරු සභාවේ සාකාච්ඡා කරන්න.

**ගරු නාගරික මන්ත්‍රී නඩරාජා රගුපති මහතා -** ගරු නගරාධිපතිතුමා විසින් ගෙනෙන ලද ඉහත සදහන් යෝජනාව පිළිගැනිම සුදුසු බවට මම යෝජනා කරනවා.

**ගරු නාගරික මන්ත්‍රී එච්.එම්.නවුෂාඩ් මහතා** - මම ස්ථිර කරනවා.

**ගරු නාගරික මන්ත්‍රී නඩරාජා රගුපති මහතා** :- ඒත් එක්කම මේ ජලයෝජනා ක්‍රමය Water board එකට පැවරුවත් අපිට අවශ්‍යතාවය තියෙනවා මේ මහා නගර සභාව තුළ අපේ complex වලින් ඒ ජල නල කටයුතු තියෙනවා ඒ නිසා මේ තනතුරු තියා ගත්තා නම් හොඳයි කියලා මම කියනවා.

**ගරු නගරාධිපති ජනක නිශාන්ත රත්නායක මහතා :-** තනතුරු 09 ක් තියෙනවා. ජලමනු කියවන්නා තනතුරු - 04 අපිටඅදාල වෙන්නෙ නැහැ.

**ගරු නාගරික මන්ත්‍රී නඩරාජා රගුපති මහතා** :- ඒක අදාල වෙන්නෙ නැහැ.

**ගරු නගරාධිපති ජනක නිශාන්ත රත්නායක මහතා :-** ඒ 04 අදාල නැහැ. ජලනල යතුරුකරු - 03 ජලනල වෑද්දුම්කරු තනතුරු - 02 ක් තියෙනවා. ඒ තනතුරු 05 මමත් ඉල්ලීමක් කරලා තියෙනවා. සභාවේ එකඟතාවය ඉල්ලලා තියෙනවා ඒක තියාගන්න ඕනිද නැද්ද කියන එක හෝ මේක අයින් කරන එක ගැන මම හිතන්නේ ජලනල යතුරු කරු කියපුවහම අපේ නගර සභාව සහ පුස්තකාලය මේ අවට තියෙන මාර්කට් ටික ඒ සියල්ලටම වෑද්දුම්කරුවන් යතුරුකරුවන් අවශ්‍යයි. ඒක තියාගත්තා නම් මෙතනින් නැති වුනත් තව කෙනෙක් පත් කරගෙන ඒ කටයුත්ත කරන්න පුළුවන් මේක ඉවත් කරොත් වෙන්නේ තනතුරු ටික නැතිවෙනවා පමණයි බොහොම අමාරුවෙන් හදාගත්ත.

**ගරු නාගරික මන්ත්‍රී එච්.ඒ.ගාමිණි සරත්චන්ද්‍ර මහතා** :- මේ තනතුරු තියා ගත්තොත් හොඳයි. අපේ මේ ජලනල මේ කාර්යාලය තුළත් අවට Shopping complex වල ජලනල කැඩුනොත් අළුත්වැඩියා කරන්න කවුරුත් නැතිවෙනවා. ඒක හින්දා ඒ තනතුරු 05 අපිට තියාගත්තොත් හොඳයි කියලා මම කියනවා.

**ගරු නගරාධිපති ජනක නිශාන්ත රත්නායක මහතා :-** තනතුරු 05 කාඩර් එකෙන් ඉවත් කරන්න අවශ්‍ය නැහැ

**ගරු නියෝජ්‍ය නගරාධිපති එච්.එම්.මිත්‍රපාල හීන්කෙන්ද මහතා** :- අපේ ක්‍රීඩාපිටිය සුපර් මාර්කට් වල ඒ තියෙන ජලනල සකස් කරගන්නත් තියෙනවා. ඒ නිසා මේ තනතුරු තිබුනොත් හොඳයි.

**ගරු නාගරික මන්ත්‍රී එල්.ඩබ්ලිව්. ලක්ෂ්මන් විජේසිරි මහතා**:- ගරු නගරාධිපති තුමා පොඩි ගැටළුවක් තියෙනවා. අපි සියළුම ජලනල පද්ධතිය water board එකට දීලා තියෙනවා නම් ඇයි අපි මේකට ඇඟිලි ගහන්නේ ?

**ගරු නගරාධිපති ජනක නිශාන්ත රත්නායක මහතා :-** අභ්‍යන්තර වශයෙන්.......

**ගරු නාගරික මන්ත්‍රී එල්.ඩබ්ලිව්. ලක්ෂ්මන් විජේසිරි මහතා**:- water board එක අපෙන් බලහත්කාරයෙන් මේක ගත්තානේ දීලා ඉවරයි. නගර සභාව සතු දේපළ මිළ කල නොහැකි දේපළ තමයි ඒගොල්ලෝ ගත්තේ . අශ්වයා ගිහිල්ලා ඉස්තාලය වහලා වැඩක් නැහැ. මේ සියලුම දේපළ ඒගොල්ලෝ ගත්තා නම් ඇයි අපි ආය water board එකට ඇඟිලි ගහන්නේ water board එක වගකීම භාරගන්න ඕනි. බටයක් කැඩෙනවානම් එහෙම....

**ගරු නගරාධිපති ජනක නිශාන්ත රත්නායක මහතා :-** නැ නැ අපේ කාඩර් එකේ....

**ගරු නාගරික මන්ත්‍රී එල්.ඩබ්ලිව්. ලක්ෂ්මන් විජේසිරි මහතා**:- මට තේරෙනවා ඒක. නගර සභාව තුළ හෝ වෙන්න පුළුවන් ground එකේ නම් ground එක ඇතුළත පරිපාලනය පිළබඳ ගැටළුව තියෙන්නේ මේක අපි සතු වගකීමක් නමුත් මේ lines සියලුම දේවල් ගැසට් එකේ ගහලා තිබ්බේ අපි ගිය සභා වාරයේදී කතා කරා 100% ක් අපේ දේපළ ඒගොල්ලෝ අරන් තියෙන්නේ. අපි ඇයි මේ water board එකට ඇඟිලි ගහලා වගකීම භාර ගත්තේ maintains වලට අපිට දාන්න පුළුවන් ඒක හරි අපේ 05 දෙනෙක් දාන්න පුළුවන්. නමුත් maintains වලට දානකොට water board එකේ දේපලකට නගර සභාව ගිහිල්ලා ඇඟිලි ගහනකොට වර්ථමානයේ ගැටළුකාරී තත්ත්වයන් ඇති වුනොත් ඒකට....

**ගරු නගරාධිපති ජනක නිශාන්ත රත්නායක මහතා :-** ගරු මන්ත්‍රීතුමා ඒක නෙවෙයි මේ කියන්නේ water board එකට දියයුතු කණ්ඩායම දී අවසන්. මනු කියවන්නෝ දීලා තියෙනවා. මේ සභාව සතු පුද්ගලයෝ අපි දීලා තියෙනවා. තනතුරු වල හිටපු පුද්ගලයෝ දීලා තියෙනවා. දීලා ඉවරයි. තියෙන්නේ කාඩර් එක තුළ මේ තනතුරු දීමත් එක්ක මේ නගර සභාවේ 342 ක් කාර්යමණ්ඩල කාඩර් එක තුළ මේ තනතුරු 05 අයින් කරොත් එහෙම මේ තනතුරු 05 ඉවත් වෙනවා. එතකොට වෙන්නේ මේ නගර සභා කාඩර් එක තුළ මේ තනතුරු 05 තියන්න කියලා තියෙන්නේ. වෙන කවුරුහරි පත්වීමක් දීලා මේ තනතුරේ තියාගන්න පුළුවන් කියලා තමයි කියන්නේ.

**ගරු නාගරික මන්ත්‍රී අනුර ජයසිංහ වත්තුහේවා මහතා**:- හතර පස් දෙනෙකුට පත්වීම් දෙන්න. කෙටියෙන්ම කියන්නේ ඒක.

**ගරු නගරාධිපති ජනක නිශාන්ත රත්නායක මහතා :-** ඔව් නැත්තම් අපරාධයක්නේ. අරවට ඇඟිලි ගහන්න නෙවෙයි.

**ගරු නගරාධිපති ජනක නිශාන්ත රත්නායක මහතා :-** ඒකට එකඟයිනේ කාඩර් එකේ මේ තනතුරු ඉවත් කිරීමට අපේ අනුමැතියක් නැහැ. සභාවේ අනුමැතියක් නැහැ.

**මේ අනුව 5-1 යටතේ ගරු නගරාධිපති ජනක නිශාන්ත රත්නායක මහතා විසින් ගෙනෙන ලද ඉහත සදහන් යෝජනාව පිළිගැනිම සුදුසු බවට ගරු නාගරික මන්ත්‍රී නඩරාජා රගුපති මහතා විසින් යෝජනා කල අතර,ගරු නාගරික මන්ත්‍රී එච්.එම්.නවුෂාඩ් මහතා විසින් ස්ථිර කරන ලදි.මේ සම්බන්ධයෙන් ගරු නගරාධිපති ජනක නිශාන්ත රත්නායක මහතා, ගරු නියෝජ්‍ය නගරාධිපති එච්.එම්.මිත්‍රපාල හීන්කෙන්ද මහතා,ගරු නාගරික මන්ත්‍රීවරුන් වන නඩරාජා රගුපති මහතා,එල්.ඩබ්ලිව්.ලක්ෂ්මන් විජේසිරි මහතා,එච්.ඒ.ගාමිණි සරත්චන්ද්‍ර මහතා, මහතා විසින් අදහස් ප්‍රකාශ කරන ලදි. එම අදහස්ද සැලකිල්ලට ගනිමින් බණ්ඩාරවෙල මහා නගර සභාවේ නාගරික ජල සම්පාදන ක්‍රමය මේ වනවිට ජාතික ජලසම්පාදන හා ජලාපවාහන මණ්ඩලය වෙත පවරා ඇති බැවින්, ජලමනු කියවීමක් මින් ඉදිරියට සිදුකිරිමට කිසිදු අවශ්‍යතාවයක් පැන නොනගින බැවින් ජල මනු කියවන්නා තනතුරු 04 බණ්ඩාරවෙල මහා නගර සභාවට අනුමත කාර්ය මණ්ඩල වාර්තාවෙන් යටපත් කිරිමට අනුමැතිය ලබාදීම සුදුසු බවටත්, නමුත් බණ්ඩාරවෙල මහා නගර සභාව මගින් සේවාවන් සපයනු ලබන පොදු ස්ථාන වල ජලනල කාර්යයන් ඉදිරියටත් සිදුකිරිමට සිදුවන බැවින්, ජලනල යතුරුකරු තනතුරු 03 සහ ජලනල වෑද්දුම්කරු තනතුරු -02 ඉදිරියටත් අනුමත කාර්ය මණ්ඩල වාර්තාවේ රදවා ගැනිම සුදුසු බවටත්, ඉහත නම් සදහන් සේවකයින් 14 දෙනා ජාතික සම්පාදන මණ්ඩලය වෙත විධිමත් පරිදි නිදහස් කිරිමට අවශ්‍ය කටයුතු කිරිම සුදුසු බවට මෙදින සභාවේ සිටි ගරු නියෝජ්‍ය නගරාධිපති එච්.එම්.මිත්‍රපාල හීන්කෙන්ද මහතා, ගරු නාගරික මන්ත්‍රීවරුන් වන නඩරාජා රගුපති මහතා, එච්.එම්.නවුෂාඩ් මහතා,ඒ.එල්.බන්දුල කරුණාරත්න මහතා, ප්‍රියන්ත ලීලසේන කරුණාරත්න මහතා,එච්.ඒ.ගාමිණි සරත්චන්ද්‍ර මහතා,පාලිත නිහාල් රූපසිංහ මහතා,රුවන් අමිල කුමාර මහතා, මුදිතා රම්‍යමාලා ඒකනායක මහත්මිය, අනුර ජයසිංහ වත්තුහේවා මහතා,එල්.ඩබ්ලිව්.ලක්ෂ්මන් විජේසිරි මහතා, අඩෛයිකප්පන් ගනේෂන් මහතා,පී.පී.දේවිකා ලසන්ති මහත්මිය,එම්.එම්.උදයංගනි මාරසිංහ මහත්මිය, ඩි.එම්.ඥාණවති මහත්මිය, විසින් තම තමන්ගේ අත් ඔසවා එකගතාවය පළ කල බැවින් මෙම යෝජනාව ඒකමතිකව සභා සම්මත විය.**

06 . ගරු නගරාධිපතිවරයා විසින් ගරු සභාව වෙත ඉදිරිපත් කරනු ලබන ලැබීම් සහ ගෙවීම් පිළීබඳ මාසික ප්‍රකාශ , වැඩ පිළිබඳ ප්‍රගති වාර්තා, සහ සභාව විසින් නියම කරනු ලබන වෙනත් ලියකියවිලි සභාව වෙත ඉදිරිපත් කිරීම.

**6- 1 ස්ථාවර කමිටු වාර්තා මහා සභාවේ දැනගැනිම සඳහා ඉදිරිපත් කිරීම.**

6-Ι-Ι **2021.02.23 දින පැවති මුදල් හා නීති සම්පාදනය පිළිබඳ ස්ථාවර කමිටු රැස්වීමේ වාර්තාව සභාවේ දැන ගැනිම පිණිස ඉදිරිපත් කිරිම**

**6-Ι-Ι (a) 2021.03.08 දින පැවති මුදල් හා නීති සම්පාදනය පිළිබඳ ස්ථාවර කමිටු රැස්වීමේ වාර්තාව සභාවේ දැන ගැනිම පිණිස ඉදිරිපත් කිරිම**

6-Ι-ΙΙ **2021.02.18 දින පැවති සෞඛ්‍යය හා පාරිසරික සංරක්ෂණය පිළිබද ස්ථාවර කමිටු රැස්වීමේ වාර්තාව** **සභාවේ දැන ගැනිම පිණිස ඉදිරිපත් කිරිම**

6-Ι-ΙΙΙ **2021.02.19 දින පැවති කර්මාන්ත හා ඉදිකිරිම් පිළිබද ස්ථාවර කමිටු රැස්වීමේ වාර්තාව සභාවේ දැන ගැනිම පිණිස ඉදිරිපත් කිරිම**

**6-2 2021.02.28 දිනට ලැබිම් ගෙවීම් වාර්තාව ඉදිරිපත් කිරිම**

1. **037100152593607 දරණ ජංගම ගිණුමේ මුදල් ශේෂ වාර්තාව ඉදිරිපත් කිරිම.**
2. **037200130031384 දරණ සංවර්ධන ගිණුමේ ශේෂ වාර්තාව ඉදිරිපත් කිරිම**

**6-3 ඉලෙක්ට්‍රොනික මාධ්‍ය භාවිතා කරමින් බණ්ඩාරවෙල නගරයේ අනුමත වීදී වල නවත්වන රථවාහන වලින් ගාස්තු අයකිරිමේ සේවාව සදහා මෘදුකාංගයක් නිර්මාණය කිරිම සහ එය ක්‍රියාත්මක කර ආදායම් රැස් කිරීමේ සේවාව බදු දීම සම්බන්ධයෙන් වූ ගිවිසුම් පත්‍රය සභාවේ අනුමැතිය සඳහා ඉදිරිපත් කිරීම.**

**6.4 බණ්ඩාරවෙල නව වාණිජ මධ්‍යස්ථානයේ මෙතෙක් ප්‍රසම්පාදනය නොවූ C – 06 හා C -09 කඩ කාමර බදු දීම සඳහා ටෙන්ඩර් මණ්ඩලයේ තීරණය සභා අනුමැතියට ඉදිරිපත් කිරීම.**

6-Ι-Ι **2021.02.23 දින පැවති මුදල් හා නීති සම්පාදනය පිළිබඳ ස්ථාවර කමිටු රැස්වීමේ වාර්තාව සභාවේ දැනගැනිම පිණිස ඉදිරිපත් කිරිම -**

**ගරු නගරාධිපති ජනක නිශාන්ත රත්නායක මහතා -** 2021.02.23 දින පැවති මුදල් හා නීති සම්පාදනය පිළිබඳ ස්ථාවර කමිටු රැස්වීමේ වාර්තාව සභාවේ දැනගැනිම පිණිස ඉදිරිපත් කරනවා.

**ගරු නාගරික මන්ත්‍රී අනුර ජයසිංහ වත්තුහේවා මහතා**:- ඉස්සරවෙලා ගන්නේ 02 / 23 වාර්තාවද ගන්නේ ගරු නගරාධිපතිතුමා මේ මුදල් හා නීති සම්පාදන ස්ථාවර කමිටු වාර්තාවේ අංක 5 විහාර සංවර්ධනය සඳහා මුදල් ලබා ගැනීම සම්බන්ධයෙන් වැවතැන්න ශ්‍රී සුමංගලාරාමයේ විහාරයට රු.100000/- ක මුදලක් ලබාදීලා තියෙනවා. අනෙක් මුදල් කමිටුවේ අපේ කහත්තේවෙල විහාරස්ථානය සීමාවෙන් පිට වුනත් අපි සීමාවෙන් පිට වැවතැන්නත් සීමාවෙන් පිට

**ගරු නගරාධිපති ජනක නිශාන්ත රත්නායක මහතා :-** පන්සලද?

**ගරු නාගරික මන්ත්‍රී අනුර ජයසිංහ වත්තුහේවා මහතා**:- දුන්නාට කමක් නැහැ.

**ගරු නගරාධිපති ජනක නිශාන්ත රත්නායක මහතා :-** වැවතැන්න චෛත්‍ය නගර සභාවට අයිති කහත්තේවෙල පන්සල....

**ගරු නාගරික මන්ත්‍රී අනුර ජයසිංහ වත්තුහේවා මහතා**:- නගරාධිපතිතුමා, ඔබතුමාට මම පුණ්‍යානුමෝදනා පූර්වක ස්තූතිය පුද කරනවා. මට කණගාටුවට හේතුව නගරාධිපතිතුමනි, අපේ සීමාවේ පිහිටි අපේ උඩුහුල්පොත විහාරස්ථානයට රු.50000/- මුදලක් ඔබතුමා දුන්නා. මම කෘතවේදී ස්තූතිය පුද කරනවා. හැබැයි පාලිත මන්ත්‍රීතුමා මමත් අපේ සරත්චන්ද්‍ර මන්ත්‍රීතුමාත් අපේ කොට්ඨාශයේ ඉන්නේ රු.50000.00 යි දීලා තියෙන්නේ.

**ගරු නගරාධිපති ජනක නිශාන්ත රත්නායක මහතා :-** ගරු මන්ත්‍රීතුමා ඔබතුමා..... ඇයි සභාවේ කිව්වේ නැත්තේ අනිත් පන්සල් වලටත් දෙන්න කියලා

**ගරු නාගරික මන්ත්‍රී අනුර ජයසිංහ වත්තුහේවා මහතා**:- නෑ නෑ මම කීවා දෙන්න කියලා

**ගරු නගරාධිපති ජනක නිශාන්ත රත්නායක මහතා :-** වැවතැන්න පන්සලට දුන්නා උඩුහුල්පත පන්සලට ගිය සභාවේදී දුන්නා.

**ගරු නාගරික මන්ත්‍රී අනුර ජයසිංහ වත්තුහේවා මහතා**:- මුදල් බෙදා හැරීමේදී නගරාධිපතිතුමා රු.50000.00 යි නම් දෙන්නේ ඔක්කොම පන්සල් වලට 50000.00 ගානේ දෙන්න. නැත්නම් අනිත් අයට ලක්ෂේ ගානේ දෙන්න එපා. එතැන පොඩි ගැටළුවක් තියෙනවා.

**ගරු නාගරික මන්ත්‍රී පාලිත නිහාල් රූපසිංහ මහතා**:- එතැන පොඩි ගැටළුක් තියෙනවා.

**ගරු නාගරික මන්ත්‍රී අනුර ජයසිංහ වත්තුහේවා මහතා**:- පාලිත මන්ත්‍රීතුමා මට කතා කරන්න ඉඩ දෙන්න. ඔබතුමා පන්සල්වලට දෙනවා නම් බණ්ඩාරවෙල විහාරස්ථානය කෝවිල් වලට දෙන්න.

**ගරු නගරාධිපති ජනක නිශාන්ත රත්නායක මහතා :-** ඒ ඔක්කොටම දෙනවා.

**ගරු නාගරික මන්ත්‍රී අනුර ජයසිංහ වත්තුහේවා මහතා** - ලක්ෂය ගානේ දෙන්න කරුණාකරලා රු.50000/- ගානේ දීලා මම කරන්නේ මගේ ඉල්ලීමක් ගෞරවනීය ඉල්ලීමක් මම විහාරස්ථාන දායක සභාවේ සභාපතිවරයා හැටියට පාලිත මන්ත්‍රීතුමා දායක සභාවේ විධායක නිලධාරීයෙක් හැටියට අපේ විහාරස්ථානයේ කටයුතු කරගෙන යනවා. ඔබතුමාලා ගිහිල්ලා එදා මුදල් දුන්නා. මට එන්න බැරිවුනා. මම කතරගම හිටියේ. මම කලින් යොදාගත්ත පෞද්ගලික ගමනක් නිසා නැත්තම් මම කලින් එනවා. අපේ හාමුදුරුවන් වහන්සේ කීවා පාලිත මන්ත්‍රීතුමා එක්කවත් කතා කරේ නැහැ.කරුණාකරලා විහාරස්ථාන වලට ලක්ෂයක් නෙවෙයි. ලක්ෂ 05 ගානේ දුන්නත් කමක් නැහැ. 10 ගානේ දුන්නත් කමක් නැහැ. එකම මුදලක් දෙන්න මම කියන්නේ ඒකයි. කුඩම්මාගේ සැලකිලි කරන්න එපා.

**ගරු නගරාධිපති ජනක නිශාන්ත රත්නායක මහතා -** එහෙම නෑ මන්ත්‍රීතුමා

**ගරු නාගරික මන්ත්‍රී අනුර ජයසිංහ වත්තුහේවා මහතා**:- රු.50000/ යි දීලා තියෙන්නේ අපිට.නෑ කියන්න එපා. පාලිත මන්ත්‍රීතුමා ඉන්නවා සාක්ෂියට.

**ගරු නගරාධිපති ජනක නිශාන්ත රත්නායක මහතා :-** ඔබතුමාලා ඉදගන්නකෝ. ගිය සභාවේදී ඔබතුමාට උඩුහුල්පත පන්සලට 50000/- යි. දික්උල්පත පන්සලට 50000/- යි. ගෙඩියාරොද පන්සලට 50000/- උතුරු කැබිල්ලවෙල පන්සලට 50000.00යි. බණ්ඩාරවෙල පන්සලට ලක්ෂයයි. ..........

**ගරු නාගරික මන්ත්‍රී අනුර ජයසිංහ වත්තුහේවා මහතා** - මේ අවුරුද්දේ මුදල් වෙන් කිරීමේදී ඔබතුමා අයවැය යෝජනාවෙන් මුදල් වෙන්කරලා තියෙනවා. ඒ මුදල සමසේ බෙදී යන ආකාරයට දෙන්න. ජාති, ආගම් ,පක්ෂ පාට භේදයෙන් තොරව දෙන්න. මුස්ලිම් පල්ලියටත් දෙන්න කෝවිලටත් දෙන්න. හැමෝටම එක ගාණට දෙන්න නගරාධිපතිතුමා අපිට විතරක් අඩුවෙන් දෙන්න එපා. මොකද කහත්තේවෙල පන්සලට වැඩිය බොහොම දුප්පත් උඩුහුල්පත පන්සල බොහොම අමාරුවෙන් කරගෙන යන්නේ පාලිත මන්ත්‍රීතුලගෙත් අපේ සල්ලි වලින් තමයි කරගෙන යන්නේ ඔබතුමා දීපු දායකත්වය පිළිබඳව මගේ ගෞරවනීය ප්‍රණාමය මම පුදකරනවා.

**ගරු නගරාධිපති ජනක නිශාන්ත රත්නායක මහතා -** පාරවල් හදන්න දෙනවානේ මන්ත්‍රීතුමා

**ගරු නාගරික මන්ත්‍රී අනුර ජයසිංහ වත්තුහේවා මහතා-** පාරවල් හදන්නේ ඔබතුමා නෙවෙයි.දෙනිපිටිය මන්ත්‍රීතුමා තමයි මුල්ගල තියලා........ අපි වැඩ පටන් ගත්තේ. අපි වැඩ පටන් ගත්තා. ආණ්ඩු පෙරලුනා. ඒකයි වුනේ නගරාධිපතිතුමා මම ඉතාමත් ගෞරවයෙන් ඉල්ලන්නේ මේ ප්‍රශ්ණ කතා කරන්න ඉඩ දෙන්න පාලිත මන්ත්‍රීතුමා එක්කවත් මේ ගැන මම කතා කලේ නැහැ. ඔය ගැන කරුණාකරලා මම කියන්නේ වැවතැන්න පන්සලට දුන්නත් කමක් නැහැ සමානව දෙන්න. ඔබතුමා වැවතැන්න කොට්ඨාශය ඔබතුමාලාගේ කියලා වට්ටියක් දෙනවා. අපිට එහෙම කරන්න එපා.

**ගරු නගරාධිපති ජනක නිශාන්ත රත්නායක මහතා -**  නියෝජ්‍ය නගරාධිපතිතුමාගේ පන්සල තමයි කහත්තේවෙල පන්සල බණ්ඩාරවෙල බටහිර ගිය අවුරුද්දේ වැවතැන්න පන්සලට දුන්නේ නැහැනේ.

**ගරු නාගරික මන්ත්‍රී අනුර ජයසිංහ වත්තුහේවා මහතා** :- අපිටත් 50000/- ක් දෙන්න. මම කියන්නේ තව 50000/- ක් දෙන්න කියලා අනික් කට්ටියට මම කියන්නේ පන්සලටත් දෙන්න. කෝවිලටත් දෙන්න. ලක්ෂය ගානේ කමක් නැහැ. අනික් එක නගරාධිපතිතුමා ඔබතුමාගෙවත් මගෙවත් මන්ත්‍රීවරුන්ගෙන්වත් සල්ලි නෙවෙයි. මේවා මිනිසුන්ගේ බදු සල්ලි මේ. අනික් අයට ප්‍රතිලාභ ලබන්න සුදුසුකම් ලබනවා. ඒ ප්‍රතිලාභ ලබන්න. ඒ නිසා මම කියන්නේ කරුණාකරලා ඒ දේ අපිට ඉෂ්ඨ කරලා දෙන්න.

**ගරු නාගරික මන්ත්‍රී එල්.ඩබ්ලිව්.ලක්ෂ්මන් විජේසිරි මහතා** - ගරු නගරාධිපතිතුමා, මේ මුදල් කමිටුවේ 02/23 එකේ මේකේ තියෙනවා 12 වෙනි එක සෝලා වතුර පද්ධති. කාටද මේ?

**ගරු නගරාධිපති ජනක නිශාන්ත රත්නායක මහතා -** කොම්පොස්ට් අංගනයට හා අපේ වැඩ කරන අයට යාර්ඩ් එකේ.

**ගරු නාගරික මන්ත්‍රී එල්.ඩබ්ලිව්.ලක්ෂ්මන් විජේසිරි මහතා** - අත්කරත්ත මිලදී ගැනීම සම්බන්ධයෙන් වූ බිල්පත මේක අපි මුදල් කමිටුවේ දැක්කේ නැහැනේ.

**ගරු නගරාධිපති ජනක නිශාන්ත රත්නායක මහතා -** කලින් මුදල් කමිටුවේ අනුමත වෙලා තිබ්බේ.

**ගරු නාගරික මන්ත්‍රී එල්.ඩබ්ලිව්.ලක්ෂ්මන් විජේසිරි මහතා** :- ගෙවීම් කරන්න මම එදා මුදල් කමිටුවේදී දැක්කේ නැහැ.

**ගරු නාගරික මන්ත්‍රී අඩෛයිකප්පන් ගනේෂන් මහතා** - ගරු නගරාධිපතිතුමා දැන් ඔය පන්සල්, පල්ලි , කෝවිල් වලට මුදල් වෙන් කරපු නිසා මම කතා කරන්නේ ඔබතුමා පොරොන්දු වුනා බණ්ඩාරවෙල කෝවිලේ ඉදිකිරීමට මුදල් දෙනවා කියලා ගියපාර බණ්ඩාරවෙල ශ්‍රී සිව සුබ්‍රමනියම් කෝවිලට මුදල් ප්‍රතිපාදන වෙන් වුනේ නැහැ.

**ගරු නගරාධිපති ජනක නිශාන්ත රත්නායක මහතා -** ගියපාර අපි දුන්නේ නැද්ද

**ගරු නාගරික මන්ත්‍රී නඩරාජා රගුපති මහතා -** ගියපාර නෙවෙයි ඊට ඉස්සරවෙලා අවුරුද්දේ ගෙව්වා. අනික් කෝවිල් දෙකක් තිබ්බා. ඒ කෝවිල් දෙකට ගෙව්වා.

**ගරු නාගරික මන්ත්‍රී අඩෛයිකප්පන් ගනේෂන් මහතා** :- මම කියන්නේ නගරාධිපතිතුමා අපේ කෝවිලට ලැබුනේ නැහැ.

**ගරු නගරාධිපති ජනක නිශාන්ත රත්නායක මහතා :-** සමාවෙන්න. මම ඉස්සෙල්ලා කියපු ප්‍රකාශය නිවැරදි කරනවා. මම ගිය අවුරුද්දේ එක පන්සලකටවත් මුදල් දීලා නැහැ. ගිය අවුරුද්දේ කොවිඩ් වලට අපේ තිබ්බ ප්‍රතිපාදන කොවිඩ් වලට අපි ආධාර දුන්නානේ

**ගරු නාගරික මන්ත්‍රී අඩෛයිකප්පන් ගනේෂන් මහතා** :- ගිය අවුරුද්දෙනේ වැලිමඩ පාරේ කෝවිල් වලට දුන්නේ.

**ගරු නගරාධිපති ජනක නිශාන්ත රත්නායක මහතා -** ඊට කලින් අවුරුද්දේ මට සමාවෙන්න ඕනි. ගිය අවුරුද්දේ නෙවෙයි ඊට කලින් අවුරුද්දේ දුන්නේ. මේ පාර අපි මුදල් ප්‍රතිපාදන දාලා තියෙන්නේ.

**ගරු නාගරික මන්ත්‍රී අඩෛයිකප්පන් ගනේෂන් මහතා** :- අවුරුදු 3 ක් එක දිගට බණ්ඩාරවෙල කෝවිලට ලැබුණේ නැහැ. ඔබතුමා දන්නවා ඉදිකිරීමක් කරගෙන යනවා විවෘත කරන්න. තව මාස 03 කින් කොහොම හරි බණ්ඩාරවෙල මහා නගර සභාවෙන් වැඩිම මුදල් ලබා දෙන්න කියලා මම යෝජනා කරනවා.

**ගරු නගරාධිපති ජනක නිශාන්ත රත්නායක මහතා -** තව මොනවා හරි තියෙනවාද?මුදල් කමිටුව ගැන.

2021.02.23 දින පැවති මුදල් හා නීතී සම්පාදනය පිළිබද ස්ථාවර කමිටු රැස්වීම් වාර්තාව සභාවේ දැන ගැනිම පිණිස ඉදිරිපත් කරන ලදුව, මෙම වාර්තාවේ අංක 05 විහාර සංවර්ධනය සදහා ආධාර මුදල් ලබාදීම සම්බන්ධයෙන් ගරු නගරාධිපති ජනක නිශාන්ත රත්නායක මහතා, ගරු නාගරික මන්ත්‍රීවරුන් වන අනුර ජයසිංහ වත්තුහේවා මහතා පාලිත නිහාල් රූපසිංහ මහතා,අඩෛයිකප්පන් ගනේෂන් මහතා,නඩරාජා රගුපති මහති විසින් කරුණු පැහැදිලි කරන ලදි. එසේම මෙම වාර්තාවේ 12 සෝලා වතුර පද්ධතියේ මිළ ගණන් ඉදිරිපත් කිරිම සම්බන්ධයෙන් ගරු නාගරික මන්ත්‍රී එල්.ඩබ්ලිව්.ලක්ෂ්මන් විජේසිරි මහතා විසින් අදහස් ඉදිරිපත් කරන ලදි.

**ගරු නගරාධිපති ජනක නිශාන්ත රත්නායක මහතා -** මේකේ ඔබතුමාලාට හම්බවෙලා ඇති අද දාලා ඇති දවසේ වැඩසටහනේ තියෙනවා අර ඉලෙක්ට්‍රොනික් මාධ්‍ය භාවිතා කරමින් බණ්ඩාරවෙල නගරයේ අනුමත වීදීවල නවත්වන රථවාහන වලින් ගාස්තු අය කිරිමේ සේවාව සදහා මෘදුකාංගයක් නිර්මාණය කිරිම ටෙන්ඩර් කරන්න එහි ගිවිසුම්පත දාලා තියෙනවා.ඔබතුමාලාට ඕනි නම් අවශ්‍යතාවයක් තියෙනවා නම් මේක මම සභාවේ කියවන්නම්.ඒක මම එදා අපේ මුදල් කමිටුවේ සාමාජිකයින් බැලුවා.ඔබතුමාලාට අමුණලා එවලා ඇති.

6-3 **ඉලෙක්ට්‍රොනික මාධ්‍ය භාවිතා කරමින් බණ්ඩාරවෙල නගරයේ අනුමත වීදී වල නවත්වන රථවාහන වලින් ගාස්තු අයකිරිමේ සේවාව සදහා මෘදුකාංගයක් නිර්මාණය කිරිම සහ එය ක්‍රියාත්මක කර ආදායම් රැස් කිරීමේ සේවාව බදු දීම සම්බන්ධයෙන් වූ ගිවිසුම් පත්‍රය සභාවේ අනුමැතිය සඳහා ඉදිරිපත් කිරීම.**

**ගරු නාගරික මන්ත්‍රී එල්.ඩබ්ලිව්.ලක්ෂ්මන් විජේසිරි මහතා -** නගරාධිපතිතුමා මම මේක සම්පූර්ණයෙන්ම study කරලා බැලුවා.මේක මම නගරාධිපතිතුමා දේශපාලඥයෙක් හැටියටත් සාමාන්‍ය පුරවැසියෙක් හැටියටත් එකේ අර මම පෞද්ගලිකව විරුද්ධයි පුනාගල පාර දුම්රිය පොළ ඉදිරිපිට, මහජන බැංකුව ඉදිරිපිට වම සිට ළමා පිටිය දක්වා, ක්‍රීඩාපිටිය පිටුපස පැවිලියන් එක අසල සිට A.S.P කාර්යාලය දක්වා සහ වැලිමඩ පාර දිසා අධිකරණය අසල සිට හිල්සයිඩ් හෝටලය පාර පිවිසුම් මාර්ගය දක්වා, පීපල්ස් ලීසිං ඉදිරිපිට සිට මුස්ලිම් පල්ලිය දක්වා ඒ තැන්වලින් අය කරනවාට නගරාධිපතිතුමා මම පෞද්ගලිකවම විරුද්ධයි.මහා නගර සභාවකට කිසියම් කෙනෙක් ටවුන් එකට ඇවිල්ලා තමන්ගේ වාහනයක් නගරයේ පාර්ක් කරන්න බැරි නිසා ඒ තැන්වල පාර්ක් කරලා ටවුන් එකෙන් බඩු ටිකක් ගෙනියනකොට එතනට ගිහිල්ලා අයකරනවා නම් ඉදිරියේදි ඒ ජනතාව පක්ෂ විපක්ෂ භේදයකින් තොරව බනින්න පටන් ගන්නවා. ඒක නිසා මම පුද්ගලිකවම විරුද්ධයි මේ ඒරියා වල ටිකට් කඩනවාට මම විරුද්ධයි.හේතුව අපිට නිකම් බැනුම් අහගෙන ඉන්න වෙනවා.ජනතාව කියයි අපිට ටවුන් එකට එන්න විදිහක් නැහැ අස්සක් මුල්ලක් නෑර හැම තැනම ටිකට් කඩනවා කියන චෝදනාව අපිට එන්න පුලුවන්.ඔබතුමා හිතන්නකෝ Ground එකේ මේ තියෙන්නේ ක්‍රීඩා පිටිය පිටුපස පැවිලියන් අසල සිට A.S.P කාර්යාලය දක්වා කියන්නේ නිදහස් ඒරියා එකක්.කාටවත් කරදරයක් නැති ඒරියා එකක්. කාටවත් කරදරයක් නැති ඒරියා එකක්. ඇත්තටම බැනුම් අහන්න වෙන්නේ අපි සියලු දෙනාම අනුමත කරපු නිසා මොකද නගර සභාවට , මහා නගර සභාවට ආදායමක් ලබන්න පුලුවන් හොද project එකක්.හොද ආදයමක් ලබාගන්න පුලුවන්.නමුත් මේ කියන ස්ථාන වල පුනාගල පාර දුම්රියපොළ ඉදිරිපිට ඇත්තටම බස්වලින්, දුම්රියෙන් ඇවිල්ලා බහිනවා.ත්‍රීවිල් වලින් ඇවිල්ලා බහිනවා.වාහනයක් අරගෙන මෙතනින් නැගලා යන්නේ එතැනට කෝච්චිය එන්නේ 7.20 ට නම් 7.20ටම එන්නේ නැහැනේ.එතකොට කෝච්චිය විනාඩි 15- 20 ක් කෝච්චිය පරක්කු වුනොත් එහෙම ඒ ගොල්ලෝ රු.50.00 ක් කඩලා ඉවරයි.ඉතින් ජනතාව එන්නේ ත්‍රීවිල් එකක නැගලා යන්න නම් ඉතින් මේක ලොකු අසාධාරණයක් වෙනවා අපේ ජනතාවට.ඊළගට මේ ක්‍රිඩාපිටිය අසල සිට A.S.P කාර්යාලය දක්වා ඇත්තටම නිදහස් ඒරියා එකක් ඒක මම දන්න තරමින් එතැන කාය වර්ධන මධ්‍යස්ථානයක් තියෙනවා. ඊලගට මෙතන මේ ළමා උද්‍යානය අසල මෙතැන මන්ත්‍රීතුමා පොඩි ළමයි එක්ක දෙමව්පියෝ එනවා වාහන වලින් ළමයි දාන්න පාර්ක් එකට ඉතින් ඒ ළමයි පැයක් හෝ පැය දෙක තුනක් සෙල්ලම් කරනවා.ළමයි යන වෙලාවට තමයි දෙමව්පියෝ යන්නේ . මේක ඇත්තටම ඒ දෙමව්පියන්ගෙන් රු 50.00 ක් ගන්න ගියොත් ලොකු ගැටලුවක් මම මේක සම්පූර්ණයෙන් study කරා. මේ ව්‍යාපෘතිය හොදයි. මේ තැන්වල වාහන නවතා ටිකටි කඩනවාට මම තරයේ විරුද්ධයි.

**ගරු නියෝජ්‍ය නගරාධිපති එච්.එම්.මිත්‍රපාල හීන්කෙන්ද මහතා -** මේ ව්‍යාපෘතිය හදනකොට ගැටලු ගොඩක් ආවා. අපි දැන් මේක ටෙන්ඩර් කරන තැනටම ඇවිල්ලා තියෙනවා.බණ්ඩාරවෙල නගර සභාවට ලක්ෂ 05 කින් එහා මුදලක් මාසිකව ලබා ගන්න පුලුවන්.මේක හරියට ක්‍රියාත්මක කරොත් මේ නව තාක්ෂණය භාවිතා කරමින් අතිගරු ජනාධිපතිතමාගේ smart city සංකල්පය යටතේ බණ්ඩාරවෙල නගර සභාව විදිහට මේ ව්‍යාපෘතිය ක්‍රියාත්මක කරනවා.මේකේ අපි නව තාක්ෂණය භාවිතා කිරිමේදි බණ්ඩාරවෙල නගරයට කීර්තියක් දෙන විදිහටත් කරන්න ඕනි.මුලික ප්‍රශ්ණය තමයි වාහන තදබදය.එය අපිට ක්‍රමවත් කරගන්න පුලුවන්. ඒ පද්ධතිය ඉදිරියට නව තාක්ෂණය යොදා ගනිමින් ටෙන්ඩර් කරාට පස්සේ ටෙන්ඩර් කරුවන්ට අසාධාරණයක් නොවි නගර සභාවට ආදායමක් ඇවිල්ලා ජනතාවට සහනයක් දෙමින් මෙම ව්‍යාපෘතිය ඉදිරියට කරගෙන යන්න තමයි මේ යෝජනාව කරේ. මේ ව්‍යාපෘතිය භාරගන්න ටෙන්ඩර්කරුවන්ට අසාධාරණයක් නොවන ආකාරයටත් සිදු වෙන්න ඕනි. එතකොට ජනතාවත් පුරුදු වෙනවා ටවුමට යද්දි නියමිත තැන්වල වාහන නවත්වලා යන්න.ඒ නිසා ක්‍රමානුකූල ක්‍රමවේදයක් අනුගමනය කරලා මේ ව්‍යාපෘතිය ටෙන්ඩර් දාලා තියෙන නිසා ටෙන්ඩර්කරුවන්ට අසාධාරණයක් නොවෙන්නත් ඕනි.මේවා සලකලා බලන්න ඕනි. මේකේ ලක්ෂ 05 ක 10 ක මුදලක් අපිට මාසිකව හොයාගන්න පුලුවන්. ඒසදහා අපේ ගිවිසුම ගැන පොඩි මතයක් තියෙනවා. මේ නව තාක්ෂණය භාවිතා කරන්න පුලුවන් හැකියාව තියෙන කට්ටිය ඉදිරිපත් වෙන්න ඕනි.

**ගරු නගරාධිපති ජනක නිශාන්ත රත්නායක මහතා -** මේකේ කොන්දේසි වල තියෙනවා.

**ගරු නියෝජ්‍ය නගරාධිපති එච්.එම්.මිත්‍රපාල හීන්කෙන්ද මහතා -** කොන්දේසිවල තියෙනවා.මගේ පෞද්ගලික යෝජනාවක් විදිහටත් සාර්ථකව මේකට ටෙන්ඩරකරුවන් ඉදිරිපත් වෙන්න නම් ඔවුන් විසින් තැන්පත් කරනු ලබන මුදල වැඩි කරා නම් හොදයි.එතකොට අවශ්‍ය පුද්ගලයින් මේකට ටෙන්ඩර් දායි. තාක්ෂණික හැකියාව පෙන්නන්න පුලුවන් කට්ටිය මේකට යොමු වෙනවා. මේකෙදි දෛනිකව ගණන් හැදුවහොත් අපේ දවස් 365 න් දවස් 60 ක් විතර තියෙනවා නිවාඩු දවස් හා සාප්පු සට්ටන් දවස් සතියේ නිවාඩු එක්ක බලපුවහම දවස් 60 ක් විතර තියෙනවා.ඒතුලින් ඉදිරිපත් කරනු ලබන ටෙන්ඩර්කරුවන්ට අසාධාරණයක් නොවෙන්න ඒ දින 60 ක් විතර අපි අයින් කරලා ඒ දිනවල ටිකට් කඩන්නේම නැහැ බණ්ඩාරවෙල . ඒ ප්‍රසිද්ධ නිවාඩු දවසුයි සාප්පු සට්ටන් දවසුයි ඒ විදිහට සභාවට ඉදිරිපත් කරලා ගිවිසුම හදන්න. ඒ වගේම ......

**ගරු නගරාධිපති ජනක නිශාන්ත රත්නායක මහතා -** ඔබතුමා කියන කාරණාව.මටත් ඒක ඔලුවට ආවා. නිවාඩු දිනවල සහ පෝය දිනවලදි නගරයට පිටින් එන ප්‍රමාණයක් ඉන්නවා.සාප්පු සට්ටන් දින

**ගරු නාගරික මන්ත්‍රී අනුර ජයසිංහ වත්තුහේවා මහතා -** මොන සාප්පු සට්ටන්ද? හැමදාම කඩ ඇරලා සට්ටන් වෙලා තියෙන්නේ දැන්

**ගරු නගරාධිපති ජනක නිශාන්ත රත්නායක මහතා -** foxhill එහෙම තියෙනවා.එහෙම දුන්නේ නැතිවුනාම අවුරුදු දවස් වලට යම් ප්‍රමාණයක් නැති වෙනවා. අවුරුදු දවස් දෙක 14,15 කියලා නිවාඩු දාලා තිබුනම ඒ දිනවල තමයි වැඩිම ප්‍රමාණයක් නගරයට එන්නේ.ආදායම වැඩිම තියෙන දවස් වල ආදායම නැති වෙනවා. ඔය දවස්වල අපි අය කිරීමේ ක්‍රමවේදය ලෙස එන income එකෙන් 30% ගන්නේ.

**ගරු නාගරික මන්ත්‍රී එල්.ඩබ්ලිව්. ලක්ෂ්මන් විජේසිරි මහතා**:- පෝය දවස තිබිලා අනිත් දවස්වල.............

**ගරු නගරාධිපති ජනක නිශාන්ත රත්නායක මහතා** - ආදායමක් එන්නේ නැහැ ගරු මන්ත්‍රීතුමා. පෝය දවසක බණ්ඩාරවෙල පන්සල ඉදිරිපිට වාහනයක් ගහනකොට අපි එතනින් අය කිරීමක් කරන්නේ නැතුව ඉන්නවා කියන්නකෝ ඒ දවසට එන ප්‍රමාණය එක්කනේ අපේ මේ Calculation ..............

**ගරු නියෝජ්‍ය නගරාධිපති එච්.එම්.මිත්‍රපාල හීන්කෙන්ද මහතා** - ඒකත් එහෙම එදා සිට ටිකට් කැඩීමේදී එය අපිට නගර සභාවේ සිට ඒ ඒ අවස්ථාවල අපිට බලාගන්න පුළුවන්. ඒක දෛනිකව එකතුවෙන ගාන නගර සභාවේ සිට බලාගන්න පුළුවන්. තව online ක්‍රමයට වාහන පාර්ක් කරන්න.phone එකෙන් සල්ලි යවන්න පුළුවන් ක්‍රමයක් හදලා මේක ඉදිරිපත් කරා නම් හොඳයි කියලා මම කියනවා.

**ගරු නාගරික මන්ත්‍රී එල්.ඩබ්ලිව්. ලක්ෂ්මන් විජේසිරි මහතා** :- මට විනාඩියක් දෙන්න නියෝජ්‍ය නගරාධිපති තුමාගේ යෝජනාවට ඇත්තටම අපි එකඟයි. නියෝජ්‍ය නගරාධිපතිතුමා තව එකක් කියන්න බැරි වුනා. මේ වැලිමඩ පාර දිසා අධිකරණය අසල සිට හිල්සයිඩ් හෝටලය පාර පිවිසුම් මාර්ගය දක්වා වාහන නවතා තැබීම ගෙවලා යන්න වෙනවා. උසාවියෙනුත් දඩ ගහනවා.

**ගරු නගරාධිපති ජනක නිශාන්ත රත්නායක මහතා** - උසාවිය අසල අක්කර ගණන් ඉඩම් අරගෙන මිනිස්සු ටිකට් කඩනවා.බදුල්ලේ උසාවිය ගන්නකෝ. අපිට නගර සභාව තියෙන නිසා එතැන දානවා. අර අතන තේ කඩය ලගින් ඇතුළතට දාපුවහම ටිකට් කඩනවා නගර සභාවෙන් ඒවා නැති කරොත් එහෙම වෙන්නේ ඉතින් කන්ට්‍රෝල් එකක් නැති වෙනවානේ.

**ගරු නාගරික මන්ත්‍රී එල්.ඩබ්ලිව්.ලක්ෂ්මන් විජේසිරි මහතා** - මගේ යෝජනාව කියන්නේ ඒක කලපනා කරලා බලලා කරන්න.

**ගරු නාගරික මන්ත්‍රී ඒ.එල්.බන්දුල කරුණාරත්න මහතා -** මෙහෙමයි උදාහරණයක් වශයෙන් ගත්තොත් නුවරඑළිය නගර සභාවට ඇතුල්වෙනකොටම රු 100.00 ක් ගන්නවා.අපි සානුකම්පිතව බලලා මේ යෝජනාව එක්ක අපි සාකච්ඡා කරමු අයකරන්න ඕනම ටික.

**ගරු නගරාධිපති ජනක නිශාන්ත රත්නායක මහතා** -මම මේක බැලුවා .එතැනට එන්නේ වාහන 22 යි.කියන සීමාවල් තුළ ඇත්තටම Ground එක ඉස්සරහ කෑල්ල ගත්තොත් ඔබතුමා කියපු විදිහට ඒ කොටස් 02 ට වාහන 22 යි එන්නේ.377 ක්නේ අපි නම් කරලා තියෙන්නේ දාලා තියෙන්නෙ 377 කින් රු 10.00 ගානේ ලෙවන්න ඕනි. 10 යිද? 30.00 යිද? ඔව් රු 30.00 ක් අනිවාර්යයෙන් ගෙවන්න ඕනි.ඒ ගාන අඩු කරන්න විතරයි තියෙන්නේ.අපි මේකේ තියාගනිමු යම් හෙයකින් සභාවේ එකගතාවය මත ඉවත් කරන්න උනොත් ඒ සදහා ඒ මුදල අය කරන්නේ නැතිව ඉන්නවා. ප්‍රශ්ණය ඉවරයිනේ. අපි මේකේ කොන්දේසියක් දානවා සභාවේ යම් වෙනස් කිරිමක් සිදු කරොත් අදාල කටයුත්ත කිරිමේ හැකියාව සභාව සතුවේ කියලා දාලා තියමු. පළවෙනි මාස 03 ට්‍රයල් එකක් කරනවානේ.මාස 03 ට්‍රයල් එකෙදි අපි තීරණය කරමු.

**ගරු නාගරික මන්ත්‍රී අඩෛයිකප්පන් ගනේෂන් මහතා -** ගරු නගරාධිපතිතුමනි**,** මටත් ඔය සම්බන්ධයෙන් යමක් කියන්න තියෙනවා. සභාවට ආදායම් ගන්න ඕනි. මහජනයාට සේවයක් වෙන්න ඕනි.විශේෂයෙන් ඇත්ත වශයන්ම ground එක කියන්නේ අපේම දරුවෝ අපේම ළමයි අපේම කට්ටිය මේ නගරයේ කට්ටිය තමයි ඔතනට එන්නේ නගරයේ ළමයි සෙල්ලම් කරන්න ground එකට එන්නේ සාධාරණ වෙන්න ඕනි. අපිට ආදායමක් ලැබෙන එකක් තව එකක් අපේ ප්‍රාදේශීය ලේකම් කාර්යාලය එතනටත් පොඩි සහනයක් දෙන්න ඕනි. එතැන තියෙනවා tele com එක..........

**ගරු නගරාධිපති ජනක නිශාන්ත රත්නායක මහතා -** එතකොට මන්ත්‍රීතුමා ඔක්කොම අතාරින්න වෙනවා.

**ගරු නාගරික මන්ත්‍රී අඩෛයිකප්පන් ගනේෂන් මහතා -**  ඔක්කොම නෙවෙයි සහනදායි වෙන්න ඕනි.

**ගරු නාගරික මන්ත්‍රී පාලිත නිහාල් රූපසිංහ මහතා** - ගරු නගරාධිපතිතුමා, උදේ ආපු කෙනා හවස 5 වෙනකම් ground එකේ ඉන්න උනොත් එහෙම

**ගරු නගරාධිපති ජනක නිශාන්ත රත්නායක මහතා -** නෑ නෑ ඒක තමයි මෙකේ ගැටලුවක් ඇති නොවෙන්න ........................

**ගරු නාගරික මන්ත්‍රී පාලිත නිහාල් රූපසිංහ මහතා** - උදේ ඉදලා 5 වෙනකම් වාහනය තිබ්බොත් ආය වාහන නවත්වන්න බැහැනේ.

**ගරු නගරාධිපති ජනක නිශාන්ත රත්නායක මහතා -** අවස්ථානුකූලව අපි ඒක වෙනස් කරමු.තොගපලේ මුදලාලි කෙනෙක් ජීප් එකේ ඇවිල්ලා වාහනය ගහනවා Ground එක ගාව.එතකොට Charge එකක් නැහැ.ඒ මනුස්සයාගේ වාහනය උදේ ඉදලා එතැන.ඒකයි මේකේ තව දෙයක් මම කියන්නේ සභාවේ එකගතාවය තියෙනවා.

**ගරු නාගරික මන්ත්‍රී අඩෛයිකප්පන් ගනේෂන් මහතා -**  ජනතාව වෙනුවෙන් තමයි කතා කරේ නගරාධිපතිතුමා.

**ගරු නගරාධිපති ජනක නිශාන්ත රත්නායක මහතා -** ගරු මන්ත්‍රීතුමා,මෙය දීර්ඝ කාලීනව යනවා අපිට අවුරුද්දකටනේ දෙන්න පුලුවන්.එතකොට දින ගානකට යනවා නම් project proposal එක හදලා ගරු ආණ්ඩුකාරතුමාගේ අනුමැතිය ගන්න අනිවාර්යයෙන්ම දීර්ඝකාලීන බදුදීම සම්බන්ධයෙන් නැත්නම් ඒකට අදාල ලියකියවිලි හදන්න නැත්නම් අපිට දීර්ඝකාලීන බදු දීමේ හැකියාවක් මහා නගර සභා ආඥා පණතේ තියෙන්නේ ආණ්ඩුකාරතුමාගේ අනුමැතිය ලබාගෙන කරන්න මේකට එකගතාවය තියෙනවා.

**ගරු නියෝජ්‍ය නගරාධිපති එච්.එම් මිත්‍රපාල හීන්කෙන්ද මහතා** - ගරු නගරාධිපතිතුමනි, මුදල් ඉපැයිම නෙවෙයි අපේ පරමාර්ථය.නගරය ක්‍රමවත් කරන්නයි පිළිවෙලක් ඇතිව වාහන නැවතීමයි.

**ගරු නාගරික මන්ත්‍රී නඩරාජා රගුපති මහතා -** ගරු නගරාධිපතිතුමනි. මම මේ කියන්න ගියේ මේකේ අයින් කරන්න ඕනි තැන් කිහිපයක් ගරු මන්ත්‍රීතුමා කිව්වා වගේ වෙන නගරවලත් මේක තියෙනවා. වෙන නගරවලට මේක කොහොමද කෙරෙන්නේ කියලා අපිට බලාගන්න පුලුවන්.ඒවත් එක්ක සංසන්දනය කරොත් දැන් බණ්ඩාරවෙල මෙතුමා පෙන්වපු children park එක බලන්න පුලුවන් මේක Revise කරන්න පුලුවන්.වාහන කිහිපයක් එතන නවත්වනවා නම් ඒකට සහනයක් දෙන විදිහට දෙන්න පුලුවන් .මේක පුනාගල පාරේ දැන් ඔය කියපු station එක ගාව දැන් C.G.R එක එක්ක සාකච්ඡා කරනකොට ඒ ගොල්ලන්ට අපි බදු ගෙවන්න ඕනි. අපි ඒ ඉඩම් ලබා ගන්නේ පාර්කිං වලට ගන්නකොට ඒ බදු ගෙවන්න තමයි ඒ ගොල්ලෝ දෙන්නේ.

**ගරු නගරාධිපති ජනක නිශාන්ත රත්නායක මහතා -** අවුරුද්දකට ලක්ෂ 12 ක් ගෙවන්න.

**ගරු නාගරික මන්ත්‍රී නඩරාජා රගුපති මහතා -** ඒ මුදල් ගෙවන්න අපිට කොහෙන් හරි Income එකක් තියෙන් ඕනි.ඒ වගේ තැනවලට සහනයක් දෙන්න බැහැ. ඒ නිසා මේක අයවිය යුතුයි කියලා තමයි මම කියන්නේ.

**ගරු නගරාධිපති ජනක නිශාන්ත රත්නායක මහතා -** මාස 03 ක ට්‍රයල් පිරියඩ් එක යනවානේ .ඒ වේලාවේදි........

**ගරු නාගරික මන්ත්‍රී නඩරාජා රගුපති මහතා -** යම් කිසි ගාණක් නියම කරලා අපි එතනට දුන්නොත් ...........

**ගරු නාගරික මන්ත්‍රී අනුර ජයසිංහ වත්තුහේවා මහතා -** සභාව ඉස්සරහ තියෙන වාහන වලිනුත් ටිකට් කඩන්න ඕනි.

**ගරු නාගරික මන්ත්‍රී නඩරාජා රගුපති මහතා -** අපේ ආදායම , වගේම මේකෙන් ආදායමක් ලැබෙන්නේ නැත්නමි ඒ මනුස්සයා ඒක කරන්නේ නැහැනේ.

**ගරු නගරාධිපති ජනක නිශාන්ත රත්නායක මහතා -** සභාවේ customer කියලා ඇවිල්ලා උදේ ඉදලා හවස් වෙනකම් වාහනය දාලා යනවා. ඒ ගැන සාකච්ඡා කරලා දාමු. වෙන මොකුත් නැහැනේ. ඒ අනුව 2021.02.23 මුදල් කමිටු වාර්තාව සභාවේ දැන ගැනිම පිණිස ඉදිරිපත් කරා. මේකේ යම් සංශෝධනයක් තිබුනොත් ගිවිසුම්ගත පාර්ශවය එක්ක සාකච්ඡා කරලා සභාවේ තීන්දුව මත කටයුතු කරනවා කියලා දාමු.

**ඉලෙක්ට්‍රොනික මාධ්‍ය භාවිතා කරමින් බණ්ඩාරවෙල නගරයේ අනුමත වීදී වල නවත්වන රථවාහන වලින් ගාස්තු අයකිරිමේ සේවාව සදහා මෘදුකාංගයක් නිර්මාණය කිරිම සහ එය ක්‍රියාත්මක කර ආදායම් රැස් කිරීමේ සේවාව බදු දීම සම්බන්ධයෙන් වූ ගිවිසුම් පත්‍රය සභාවේ අනුමැතිය සඳහා ඉදිරිපත් කරන ලදුව, ගරු නාගරික මන්ත්‍රී එල්.ඩබ්ලිව්.ලක්ෂ්මන් විජේසිරි මහතා විසින් අදහස් ප්‍රකාශ කරමින් පුනාගල පාර දුම්රිය පොළ ඉදිරිපිට, මහජන බැංකුව ඉදිරිපිට වම සිට ළමා පිටිය දක්වා, ක්‍රීඩාපිටිය පිටුපස පැවිලියන් එක අසල සිට A.S.P කාර්යාලය දක්වා සහ වැලිමඩ පාර දිසා අධිකරණය අසල සිට හිල්සයිඩ් හෝටලය පාර පිවිසුම් මාර්ගය දක්වා, පීපල්ස් ලීසිං ඉදිරිපිට සිට මුස්ලිම් පල්ලිය දක්වා යන ස්ථාන වලින් මුදල් අය කිරිම සම්බන්ධයෙන් තමා පෞද්ගලිකවම විරුද්ධවන බව ප්‍රකාශ කරන ලදි. එසේම මේ සම්බන්ධයෙන් ගරු නියෝජ්‍ය නගරාධිපති එච්.එම්.මිත්‍රපාල හීන්කෙන්ද මහතා ඇතුලු නාගරික මන්ත්‍රීවරුන් වන ඒ.එල්.බන්දුල කරුණාරත්න මහතා, අඩෛයිකප්පන් ගනේෂන් මහතා, පාලිත නිහාල් රූපසිංහ මහතා, නඩරාජා රගුපති මහතා විසින් අදහස් ඉදිරිපත් කරන ලදි. ගරු නගරාධිපති ජනක නිශාන්ත රත්නායක මහතා විසින් අදහස් ප්‍රකාශ කරමින්, ඉදිරියේදි මෙම ගිවිසුම්පත්‍රයේ යම් සංශෝධනයක් සිදුකිරිමට අවශ්‍යතාවයක් පැන නැගුනහොත් ගිවිසුම්ගත පාර්ශවයන් සමග සාකච්ඡා කර සභාවේ අනුමැතිය ලබාගැනිමට අවශ්‍ය කටයුතු කිරිම සුදුසු බවටත් එසේම මෙම ගිවිසුමේ යම් වෙනසක් සිදු කිරිමට අවශ්‍ය වුවහොත් අවසාන තීරණය මහ සභාව සතුවේ යනුවෙන් සදහන් කිරිම සුදුසු බවත් ප්‍රකාශ කරන ලදි. ගරු නගරාධිපති ජනක නිශාන්ත රත්නායක මහතා සහ ගරු නාගරික මන්ත්‍රී එල්.ඩබ්ලිව්.ලක්ෂ්මන් විජේසිරි මහතා ඉදිරිපත් කල අදහස්ද සැළකිල්ලට ගනිමින් ඉලෙක්ට්‍රොනික මාධ්‍ය භාවිතා කරමින් බණ්ඩාරවෙල නගරයේ අනුමත වීදී වල නවත්වන රථවාහන වලින් ගාස්තු අයකිරිමේ සේවාව සදහා මෘදුකාංගයක් නිර්මාණය කිරිම සහ එය ක්‍රියාත්මක කර ආදායම් රැස් කිරීමේ සේවාව බදු දීම සම්බන්ධයෙන් වූ ගිවිසුම් පත්‍රය පිළිගැනිම සුදුසු බවට මෙදින සභාවේ සිටි ගරු නියෝජ්‍ය නගරාධිපති එච්.එම්.මිත්‍රපාල හීන්කෙන්ද මහතා, ගරු නාගරික මන්ත්‍රීවරුන් වන නඩරාජා රගුපති මහතා, එච්.එම්.නවුෂාඩ් මහතා,ඒ.එල්.බන්දුල කරුණාරත්න මහතා, ප්‍රියන්ත ලීලසේන කරුණාරත්න මහතා,එච්.ඒ.ගාමිණි සරත්චන්ද්‍ර මහතා,පාලිත නිහාල් රූපසිංහ මහතා,රුවන් අමිල කුමාර මහතා, මුදිතා රම්‍යමාලා ඒකනායක මහත්මිය, අනුර ජයසිංහ වත්තුහේවා මහතා,එල්.ඩබ්ලිව්.ලක්ෂ්මන් විජේසිරි මහතා, අඩෛයිකප්පන් ගනේෂන් මහතා,පී.පී.දේවිකා ලසන්ති මහත්මිය,එම්.එම්.උදයංගනි මාරසිංහ මහත්මිය, ඩි.එම්.ඥාණවති මහත්මිය, විසින් එකගතාවය පල කරන ලදි.**

6-Ι-Ι (a) 2021.03.08 දින පැවති මුදල් හා නීතී සම්පාදනය පිළිබද ස්ථාවර කමිටු රැස්වීමේ වාර්තාව සභාවේ දැන ගැනිම සදහා ඉදිරිපත් කරන ලදි.

**ගරු නගරාධිපති ජනක නිශාන්ත රත්නායක මහතා -** මේ මුදල් කමිටු වාර්තාවේ මොනවා හරි තියෙනවාද?

**ගරු නාගරික මන්ත්‍රී අඩෛයිකප්පන් ගනේෂන් මහතා -** මට නම් පොඩි දෙයක් තියෙනවා කියන්න එදා හීන්කෙන්ද නියෝජ්‍ය නගරාධිපතිතුමා සහභාගි වුනේ නැහැ නේද? වාර්තාවේ තියෙනවා එතුමා සහභාගි වුනා කියලා.

**ගරු නගරාධිපති ජනක නිශාන්ත රත්නායක මහතා -** එතුමා අත්සන් කරා.

**ගරු නාගරික මන්ත්‍රී අඩෛයිකප්පන් ගනේෂන් මහතා -** එතුමා සහභාගි වුනේ නැහැ.

**ගරු නාගරික මන්ත්‍රී අනුර ජයසිංහ වත්තුහේවා මහතා -** ආවේ නැත්නම් කොහොමද අත්සන් කරන්නේ? සභාව නොමග යවන්න එපා.නගරාධිපතිතුමා මම දන්නවා නියෝජ්‍ය නගරාධිපතිතුමා උදේ හිටපු තැන මම කියන්නද?

**ගරු නගරාධිපති ජනක නිශාන්ත රත්නායක මහතා -** පරක්කු වෙලා ආවේ

**ගරු නාගරික මන්ත්‍රී අඩෛයිකප්පන් ගනේෂන් මහතා -** කරුණාකරලා මේක නිවැරදි කර ගන්න.නියෝජ්‍ය නගරාධිපතිතුමා එදා මුදල් කමිටුවට සහභාගි වුනේ නැහැ.අපි එදා හිටියා. එතුමාගේ නම සහභාගි වුනා කියලා සදහන් වෙලා තියෙනවා.

**ගරු නාගරික මන්ත්‍රී අනුර ජයසිංහ වත්තුහේවා මහතා -** නගරාධිපතිතුමා මේ ජාතික ඉතිරිකිරිමේ බැංකුව ගාව වෙළද සංගමයට වාහන නවත්වන්න දීපු එක හොදයි. පොඩි මතක් කිරිමක් කරන්නේ නගරාධිපතිතුමනි, බණ්ඩාරවෙල නගරයේ තියෙන මළ අපවහන පද්ධතිය සම්පූර්ණයෙන් ගිහිල්ලා ස්ටොක් වෙන්නේ ඔතැන.මම දන්න තරමින් මගේ දැනුමේ මගේ අවබෝධයේ හැටියට එතැන septic tank ගබඩා කිරිමේ ටැංකි තියෙන්නේ ඔතැන දැන් අවුරුදු 20 කට වැඩි කාලයක් ප්ලේට් දාලා තියෙන්නේ.ඕක පිළිබදව ප්‍රමිතියක් තියෙනවාද කියලා ඉංජිනේරුතුමා ඉන්නවා. එතැන වාහන ගොඩක් දාලා තියෙන කොට එතැන දරා ගැනිමේ ශක්තියක් තියෙයිද නගරාධිපතිතුමා මට හිතා ගන්න බැහැ.

**ගරු නගරාධිපති ජනක නිශාන්ත රත්නායක මහතා -** මම ඔබතුමාගෙන් මේ ප්‍රශ්ණය අහන්නේ ............

**ගරු නාගරික මන්ත්‍රී අනුර ජයසිංහ වත්තුහේවා මහතා** - මම විරුද්ධ නැහැ.

**ගරු නගරාධිපති ජනක නිශාන්ත රත්නායක මහතා -** ඔබතුමා මතක් කර ගන්න මීට අවුරුදු 02 කට කලින් ඔබතුමාලා සියලු දෙනා හිටියා මේ සභාවේ.

**ගරු නාගරික මන්ත්‍රී අනුර ජයසිංහ වත්තුහේවා මහතා** - ඔතැන නෙවෙයි නගරාධිපතිතුමා යෝජනාව ගෙනාවේ. මම නෙවෙයි නගරාධිපතිතුමා යෝජනා කරේ.අපේ ලොරි පාර්ක් එක පන්සල ලග එතැන මට මතකයි නගරාධිපතිතුමා.

**ගරු නගරාධිපති ජනක නිශාන්ත රත්නායක මහතා -** මම කිව්වා කියලනේ එතැන බිල්ඩිං එකක් ගහන්නේ කියලා තියෙනවානේ

**ගරු නාගරික මන්ත්‍රී අනුර ජයසිංහ වත්තුහේවා මහතා** - කියන්නා කෙසේ කීවත් අහන්නා සිහි බුද්ධියෙන් අහන්න ඕනි.

**ගරු නගරාධිපති ජනක නිශාන්ත රත්නායක මහතා -** ඕක ලියලා තියා ගන්න.මම කිව්වා කියලා තියෙන්නේ

**ගරු නාගරික මන්ත්‍රී එල්.ඩබ්ලිව්.ලක්ෂ්මන් විජේසිරි මහතා -** ඔයිට වැඩිය දේවල් කියලා තියෙනවා.ඒක මගේ වගකීම මම කියන්නේ නගරාධිපතිතුමා දැන් ඔතැන ලොකු ටැංකි තියෙන්නේ මම දන්නේ නැහැ ප්ලෙට් දාලා වහලා තියෙන්නේ මම දැනුවත්ව ඔතැන වාහන නවත්වන්න මම කලින් යෝජනාවක් කරාම හිටපු නගරාධිපතිතුමා ඔතැන වාහන නවත්වන්න නිර්දේශයක් දුන්නේ නැහැ මම දන්න තරමින්.ඔබතුමා ඒක ගැන හිතලා හොයලා බලලා වැඩ කරොත් හොදයි

**ගරු නගරාධිපති ජනක නිශාන්ත රත්නායක මහතා -**  අපි මෙහෙම කියමුකෝ

**ගරු නාගරික මන්ත්‍රී අනුර ජයසිංහ වත්තුහේවා මහතා -** වාහන නවත්වන්න ඕනි තැන් ..........

**ගරු නගරාධිපති ජනක නිශාන්ත රත්නායක මහතා -** ඔබතුමා මේ නගර සභාවේ 2006 ඉදලා ඉන්නවානේ මේක ක්‍රමවත් කරලා වාහන ටික නවත්වන්න දෙනකම් කවුරුවත් කතා කරේ නැහැ.

**ගරු නාගරික මන්ත්‍රී අනුර ජයසිංහ වත්තුහේවා මහතා -** නගරාධිපතිතුමා මගේ විරුද්ධත්වයක් නැහැ.බණ්ඩාරවෙල නගරය ව්‍යාප්ත වෙන්නේ නැහැ.ව්‍යාපාරිකයෝ වැඩිවෙනවා.ජනගහනය වැඩි වෙනවා මම ඒක කියන්නේ

**ගරු නගරාධිපති ජනක නිශාන්ත රත්නායක මහතා -** ඔතැන ඒ වෙලාවේ කවුරුවත් කතා කලේ නැහැ

**ගරු නාගරික මන්ත්‍රී අනුර ජයසිංහ වත්තුහේවා මහතා -** කාළය ගිහිල්ලා තියෙනවා

**ගරු නගරාධිපති ජනක නිශාන්ත රත්නායක මහතා -** ඉන්නම බැහැ අනිනවා අනිනවා වගේ

**ගරු නාගරික මන්ත්‍රී අනුර ජයසිංහ වත්තුහේවා මහතා -** නෑ නෑ එහෙම වෙන්නේ නැහැ

**ගරු නගරාධිපති ජනක නිශාන්ත රත්නායක මහතා -** මිනිසුන්ට වාහන නවත්වන්න දුන්නේ ......

**ගරු නාගරික මන්ත්‍රී අනුර ජයසිංහ වත්තුහේවා මහතා -** මම විරුද්ධත්වය ප්‍රකාශ කලේ නැහැ මම කීවේ ඔතැන යට අපි දන්නේ නැහැනේ නගරාධිපතිතුමා අදනේ සභාවට දාලා තියෙන්නේ ඔබතුමාලා ....

**ගරු නගරාධිපති ජනක නිශාන්ත රත්නායක මහතා -** යෝජනාව දාලා සම්මත කරලා තියෙන්නේ

**ගරු නාගරික මන්ත්‍රී නඩරාජා රගුපති මහතා -** මේ septic tank එක ගැන කියු නිසා මම මේ කියන්නේ මේ septic tank එක දැන් අක්‍රිය වෙලා දැන් ඒක ක්‍රියාත්මක වෙන්නෙ නැහැ.

**ගරු නාගරික මන්ත්‍රී අනුර ජයසිංහ වත්තුහේවා මහතා -** ඔබතුමා කොහොමද එහෙම කියන්නේ ?

**ගරු නාගරික මන්ත්‍රී නඩරාජා රගුපති මහතා -** මම වගකීමෙන් කියනවා

**ගරු නාගරික මන්ත්‍රී අනුර ජයසිංහ වත්තුහේවා මහතා -** ඔබතුමා ගලවලා බැලුවාද?

**ගරු නාගරික මන්ත්‍රී නඩරාජා රගුපති මහතා -** ඔව් ගලවලා තමයි බලලා තියෙන්නේ ඔබතුමා දන්නේ නැතිවුනාට අපි දන්නවා බලන්න දැන් මේ tanks වලට යන්නෙම නැහැ.අක්‍රිය වෙලා ඉවරයි අනික් කාරණාව තමයි දැන් මේක දෙන්න කලින්ම වාහන ඔතැන නවත්වලා තිබ්බා.දැන් එතකොටත් ඒ අනතුර වෙන්න එපැයි දැන් මේ .....

**ගරු නාගරික මන්ත්‍රී අනුර ජයසිංහ වත්තුහේවා මහතා -** මම කියන්නේ මොනවා හරි වුනොත් කියලනේ ඒ තීරණ ගන්න ඕනි ඒ කාලේ .මෙගොල්ලන්ගේ කාලේ හෑරුවා මොකක්දෝ හදන්න.මම දැක්කා මොකක් හරි හදන්න හැරුවා

**ගරු නාගරික මන්ත්‍රී නඩරාජා රගුපති මහතා -** septic tank වලට මොනවත් වෙන්නේ නැහැ.

**2021.03.08 දින පැවති මුදල් හා නීතී සම්පාදනය පිළිබද ස්ථාවර කමිටු රැස්වීමේ වාර්තාව සභාවේ දැන ගැනිම සදහා ඉදිරිපත් කරන ලදුව එදින ගරු නියෝජ්‍ය නගරාධිපති එච්.එම්.මිත්‍රපාල හීන්කෙන්ද මහතා එදින කමිටුව සදහා සහභාගි නොවුනු බව ගරු නාගරික මන්ත්‍රී අඩෛයිකප්පන් ගනේෂන් මහතා විසින් අදහස් ප්‍රකාශ කරන ලදි. මෙම වාර්තාවේ අංක 5 හි සදහන් ජාතික ඉතිරිකිරිමේ බැංකුව අසල වෙළද සංගමයේ වාහන නැවැත්වීමේ ස්ථානය සම්බන්ධයෙන් ගරු නාගරික මන්ත්‍රී අනුර ජයසිංහ වත්තුහේවා මහතා සහ ගරු නාගරික මන්ත්‍රී නඩරාජා රගුපති මහතා විසින් අදහස් ඉදිරිපත් කරන ලදි.**

**6-Ι-ΙΙ 2021.02.18 දින පැවති සෞඛ්‍ය හා පාරිසරික සංරක්ෂණය පිළිබද ස්ථාවර කමිටු වාර්තාව සභාවේ දැන ගැනිම පිණිස ඉදිරිපත් කිරිම -**

2021.02.18 දින පැවති සෞඛ්‍ය හා පාරිසරික සංරක්ෂණය පිළිබද ස්ථාවර කමිටු වාර්තාව සභාවේ දැන ගැනිම පිණිස ඉදිරිපත් කරන ලදි.

**6-Ι-ΙΙΙ 2021.02.19 දින පැවති කර්මාන්ත හා ඉදිකිරිම් පිළිබද ස්ථාවර කමිටු වාර්තාව සභාවේ දැන ගැනිම පිණිස ඉදිරිපත් කිරිම** -

**ගරු නාගරික මන්ත්‍රී එල්.ඩබ්ලිව්.ලක්ෂ්මන් විජේසිරි මහතා -** 2021.02.19 කර්මාන්ත කමිටු වාර්තාවේ තීරණය කරලා තියෙනවා NS 22 හා NS 44 කඩකාමර කඩ කාමර මැදින් පඩිපෙලක් දානවා නම් අනිවාර්යයෙන්ම නාගරික ඉංජිනේරුතුමාගේ වාර්තාව අනුව මේක කරන්න කියලා මුදල් කමිටුවේ ස්ථිර කරා. ඒක නමුත් කර්මාන්ත කමිටු වාර්තාවේ තියෙන්නේ කාර්මික නිළධාරි විසින් ලබා දී ඇති නිර්දේශ අනුව කියලා. කාර්මික නිළධාරිගේ නිර්දේශය ගත්තා නම් අපි මුදල් කමිටුවේ අනුමත කරන්න ඕනි නැහැනේ.නමුත් මම පුද්ගලිකව ගිහිල්ලා බැලුවා කඩය හදලා ඉවරයි.පුද්ගලිකව මම ගිහිල්ලා බැලුවා නිර්දේශ දැන් කතා කරන්නේ සභාවේ ....

**ගරු නාගරික මන්ත්‍රී අනුර ජයසිංහ වත්තුහේවා මහතා -** තීන්දු තීරණ අරන්........

**ගරු නාගරික මන්ත්‍රී එල්.ඩබ්ලිව්.ලක්ෂ්මන් විජේසිරි මහතා -** මුදල් කමිටුවේ තීරණ සභාවටත් දානවා. නමුත් කඩලා හදලා ඉවරයි අපි මන්ත්‍රීවරු හැටියට

**ගරු නාගරික මන්ත්‍රී අනුර ජයසිංහ වත්තුහේවා මහතා -** බොරුවට අපි ඉන්නේ

**ගරු නාගරික මන්ත්‍රී එල්.ඩබ්ලිව්.ලක්ෂ්මන් විජේසිරි මහතා -** මේක හරි වැරදි වැඩක් නගරාධිපතිතුමා මේක ගැන අනිවාර්යයෙන්ම කටයුතු කරන්න ඕනි.ඔඩිට් එක හරහා පරික්ෂණයක් කරලා මේ ගැන අනිවාර්යයෙන්ම කටයුතු කරන්න ඕනි.අදාල නිළධාරින්ට පවා මේ සම්බන්ධයෙන් කටයුතු කරන්න ඕනි.

**ගරු නාගරික මන්ත්‍රී අනුර ජයසිංහ වත්තුහේවා මහතා -** සභාපති හැටියට රගු මන්ත්‍රීතුමා ඉන්නවා.මුදල් කමිටුවේ තීරණය කලේ නාගරික ඉංජිනේරුගේ නිර්දේශය අනිවාර්යයෙන්ම අවශ්‍යයි කියලා.ඔබතුමා කර්මාන්ත කමිටුවට සහභාගි වුනා.ඔබතුමාත් කීවා නිළධාරින් මේ බොරු වාර්තා ලියනවා.

**ගරු නාගරික මන්ත්‍රී එල්.ඩබ්ලිව්.ලක්ෂ්මන් විජේසිරි මහතා -** කාර්මික නිළධාරි කොහොමද කියන්නේ

**ගරු නාගරික මන්ත්‍රී අනුර ජයසිංහ වත්තුහේවා මහතා -** දැන් සභාගත කරන්න කාර්මික නිළධාරිගේ නිර්දේශය මම නම් කියන්නේ ඒකයි ..

(සභාවේ ඝෝෂාව )

**ගරු නාගරික මන්ත්‍රී නඩරාජා රගුපති මහතා** - ගරු නගරාධිපතිතුමනි, මේකේ කර්මාන්ත කමිටුවේ නිර්දේශය දීලා ඉවරයි හරිද?

(සභාවේ ඝෝෂාව)

**ගරු නාගරික මන්ත්‍රී අනුර ජයසිංහ වත්තුහේවා මහතා -** අපි තීන්දු තීරණ ගන්න එක වැඩක් නැහැ නගරාධිපතිතුමා.වාර්තාවේ හරියට ලියන්න එපැයි.

(සභාවේ ඝෝෂාව)

**ගරු නාගරික මන්ත්‍රී අනුර ජයසිංහ වත්තුහේවා මහතා -** අපි දන්නවා බාලනායගම් .......

( සභාවේ ඝෝෂාව)

**ගරු නාගරික මන්ත්‍රී අනුර ජයසිංහ වත්තුහේවා මහතා -** රගු මන්ත්‍රීතුමාට ඕනි විදිහට කරන්න බැහැ. අපි කමිටුවට එන්නේ නැතුව ඉන්නම්කෝ ඉවරයිනේ ...

( සභාවේ ඝෝෂාව)

**ගරු නගරාධිපති ජනක නිශාන්ත රත්නායක මහතා -** ගරු මන්ත්‍රීතුමා........

( සභාවේ ඝෝෂාව)

**ගරු නගරාධිපති ජනක නිශාන්ත රත්නායක මහතා -** පොඩ්ඩක් ඉන්න මම පැහැදිලි කිරිමක් කරන්නම් මේ සිද්ධාන්තය ඇත්තටම මමම තමයි කිව්වේ කර්මාන්ත කමිටුවට සහ මුදල් කමිටුවේදි අදාල ඉංජිනේරුවරයෙකුගේ වාර්තාව ගන්න කියලා යම් හේතුවක් නිසා මේක කැඩිමක් වෙනකොට මට දුරකතන ඇමතුමක් ආවා මේ කැඩිමක් කරනවා කියලා.

**ගරු නාගරික මන්ත්‍රී එල්.ඩබ්ලිව්.ලක්ෂ්මන් විජේසිරි මහතා -** කඩලා ,හදලා ඉවරයි නගරාධිපතිතුමා

**ගරු නගරාධිපති ජනක නිශාන්ත රත්නායක මහතා -** හදලා ඉවරයි.මම මේ T.O මහතාට කිව්වා මේ සම්බන්ධයෙන් ගිහිල්ලා වාර්තාවක් අරගෙන මම මේක තීරණය කරේ අපේ ඉංජිනේරුතුමාගේ නිර්දේශය අනුව T.O මහත්තයෙකුගේ අධික්ෂණය යටතේ මේ කටයුත්ත කරන්න තමයි මගේ පැහැදිලි නිර්දේශය දුන්නේ. හැබැයි මේක ලිඛිතව යවන්න කලින් යම් සිදුවීමක් වෙලා කියලා මේ සම්බන්දයෙන් මේ ගොඩනැගිල්ලේ යමිකිසි දෙයක් වෙලා තියෙනවා කියලා කියනවා. මම දැන් වාර්තාවක් ඉල්ලලා තියෙනවා.

**ගරු නාගරික මන්ත්‍රී අනුර ජයසිංහ වත්තුහේවා මහතා -** සල්ලි ගන්න හදිස්සියි ඒකයි.

**ගරු නගරාධිපති ජනක නිශාන්ත රත්නායක මහතා -**ගැටලුව සම්බන්ධයෙන් වාර්තාවක් ඉල්ලලා තියෙනවා.ඒ දේ සිදුවෙලා යම්කිසි හානියක් වෙලා තියෙනවා නම් ඔහුට මේ නගර සභාවේ ඉංජිනේරුතුමා දෙන නිර්දේශය අනුව වෙලා තියෙන හානිය ඔහු විසින් දෙන්න කියන එක මම ප්‍රකාශ කරලා යවන්නම්.Damage එකක් වෙලා තියෙනවා නම් ඒ සම්බන්ධව කටයුතු කරන්න වෙනවා.

**ගරු නාගරික මන්ත්‍රී එල්.ඩබ්ලිව්.ලක්ෂ්මන් විජේසිරි මහතා -** නගරාධිපතිතුමා මම වගකීමෙන් කියනවා ඔබතුමා කියන්න අපේ අධික්ෂණය යටතේ හදන්න කියලා අපි මුදල් කමිටුවේ ඉන්න සාමාජිකයින් විදිහට අපේ විරුද්ධත්වයක් නැහැ පඩිපෙලක් දානවාට මන්ත්‍රීවරු හැටියට වගකිව යුතු මන්ත්‍රීවරයෙක් හැටියට නගරාධිපතිතුමා අපි තීන්දුවක් ගත්තා නම් මුදල් කමිටුවේ කර්මාන්ත කමිටුව අද තීන්දු කරන්නේ කඩන්න දෙන්න. අද තීන්දු කරන්නේ

**ගරු නගරාධිපති ජනක නිශාන්ත රත්නායක මහතා -**මම ඒකට විමර්ශන වාර්තාවක් අරගෙන සභාවට ඉදිරිපත් කරන්නම්

**ගරු නාගරික මන්ත්‍රී එම්.එම්.උදයංගනි මාරසිංහ මහත්මිය -** කර්මාන්ත කමිටුවේ අපි සහභාගි වුනාම අපි කමිටුවට ඉදිරිපත් කරන යෝජනා සම්බන්ධව ලියවිලා නැහැ

**ගරු නගරාධිපති ජනක නිශාන්ත රත්නායක මහතා -**යෝජනා අදහස් ලියන්න බෑ කමිටු වාර්තාවේ ලියන්නේ ගනු ලැබු නිර්දේශයන් හෝ තීරණ පමණයි.අපිට ඕනි තරම් අදහස් එහාට මෙහාට මාරුකරන්න හැකියාව තියෙනවා.අවසාන තීන්දුව දුන්නේ මොකක්ද කියලා විතරයි අපි කමිටු වාර්තාවේ ලියන්නේ.

**ගරු නාගරික මන්ත්‍රී එම්.එම්.උදයංගනි මාරසිංහ මහත්මිය -** වැදගත් වන දේවල් ලියන්න අදහස් ප්‍රකාශ කරා කියලා.

**ගරු නගරාධිපති ජනක නිශාන්ත රත්නායක මහතා -** වැදගත් වන නෙවෙයි.මේකේ ලිපියකින් දාන්නේ යමක් කරන්නනේ

**ගරු නාගරික මන්ත්‍රී එල්.ඩබ්ලිව්.ලක්ෂ්මන් විජේසිරි මහතා -** නගරාධිපතිතුමා, ඔබතුමා හරි

**ගරු නගරාධිපති ජනක නිශාන්ත රත්නායක මහතා -** මෙතුමා දැන් මුදල් කමිටුවට ඇවිල්ලා ගිය සතියේ මේ වාහන පාර්ක් එකේ ගිවිසුම සම්බන්ධයෙන් පැය ½ ක විතර ආගියුමන්ට් ගියා. අන්තිමට පොදු එකගතාවය මත අපි 06 දෙනා ගත්ත තීන්දුවක් තියෙනවානේ ඒ අවසාන තීන්දුව මොකක්ද මේකේ අවසානය කරන්නේ කියලා ඒක විතරයි මේ කමිටු වාර්තාවේ ලියන්නේ ඒකට තමයි මන්ත්‍රීවරු ඉන්න කණ්ඩායමේ කට්ටිය විරුද්ධ වෙන්න පුලුවන් එහෙම නම් අපි ලියනවා ඒ තීන්දුවට අපි විරුද්ධයි කියලා එකගතාවය තියෙන 04 දෙනා ගේත් එකගතාවය 4 යි කියලා තියෙනවා. ඡන්ද විමසීමකට යන්න වුනොත් සමාන වුනොත් මට ඕනෑම කමිටුවකට ගිහිල්ලා කතා කරන්න පුළුවන්. ඒ අයිතිය තියෙන්නේ අවසාන තීන්දුව විතරයි ලියන්නේ. කමිටුවල අපි හිතමුකො උදේ.8 - 2 වෙනකම් කමිටුවේ. දැන් මුදල් කමිටුව ගත්තහම ලිපි කීයක් එනවාද ඒවා ඔක්කොම ලියන්න බෑ. අපේ අවසාන තීන්දුව පමණයි අපි ලියන්නේ.

**ගරු නාගරික මන්ත්‍රී එල්.ඩබ්ලිව්.ලක්ෂ්මන් විජේසිරි මහතා**:- නගරාධිපතිතුමා මෙහෙමයි. මන්ත්‍රීතුමිය අදහස් කරේ. මම ස්තූතිවන්ත වෙනවා අපේ මුදල් කමිටුවේ කටයුතු කරන අපේ නිලධාරීතුමියට. එතුමියට මම කීවා මුදල් කමිටුවේ සාමාජිකයෝ 06 දෙනෙක් ඉන්නවා 06 දෙනාගෙන් යම්කිසි මන්ත්‍රීවරයෙක් ගත්ත යෝජනාව සම්බන්ධයෙන් අහවල් මන්ත්‍රීවරයා මෙන්න මේ අදහස ඉදිරිපත් කරා කියලා. අදාල තැන ලිව්වා. එතකොට මම ස්තූතිවන්ත වෙනවා. මේ මගේ කාරණා කිහිපයක් මගේ නම දාලා ලියලා තියෙනවා. ඇත්තටම ස්තූතිවන්ත වෙනවා මොනවා හරි ප්‍රශ්නයක් වුනොත් මන්ත්‍රීවරයෙකුට මට පුද්ගලිකව කියන්න පුළුවන් අහවල් මුදල් කමිටුවේ අහවල් අංකය ඔබතුමා ගිහිල්ලා බලන්න කියලා ඒක මගේ අදහස. මම ඉදිරිපත් කරලා තියෙනවා. අපි කමිටු වලට සහභාගී වෙන නිසා එතුමියගේ යම් අදහසක් යම්කිසි යෝජනාවක් කර්මාන්ත කමිටුවේ යෝජනා කරනවා. ඒ යෝජනාවට මන්ත්‍රීතුමියත් අදහසක් යෝජනා කරොත් මේක මෙහෙම හොඳයි. නැත්තම් නැහැ කියලා යෝජනාවක් කරොත් එතුමියගේ අදහස ලියන එක වගකීමක්. නිලධාරීන්ගේ . අන්න ඒක ගැන එතුමිය අදහස් කරේ.

**ගරු නගරාධිපති ජනක නිශාන්ත රත්නායක මහතා**:- ඒ පැත්තේන් ඒ විදිහට කරමු.

**2021.02.19 දින පැවති කර්මාන්ත හා ඉදිකිරිම් පිළිබද ස්ථාවර කමිටු වාර්තාව සභාවේ දැන ගැනිම පිණිස ඉදිරිපත් කරන ලදුව, NS 22 සහ NS 44 කඩ කාමර අසලින් පඩිපෙලක් ඉදිකිරිම සම්බන්ධයෙන් නාගරික ඉංජිනේරුතුමාගේ වාර්තාවක් ලබාගත යුතු බව ගරු නාගරික මන්ත්‍රීවරුන් වන එල්.ඩබ්ලිව්.ලක්ෂ්මන් විජේසිරි මහතා,අනුර ජයසිංහ වත්තුහේවා මහතා විසින් ප්‍රකාශ කරන ලද අතර,මේ සම්බන්ධයෙන් ගරු නාගරික මන්ත්‍රී නඩරාජා රගුපති මහතා විසින්ද අදහස් ප්‍රකාශ කරන ලදි.එසේම මෙම කමිටුවේදි තමා විසින් ප්‍රකාශ කරන ලද අදහස් ලියා නොතැබිම සම්බන්ධයෙන් ගරු නාගරික මන්ත්‍රී උදයංගනි මාරසිංහ මහත්මිය විසින් අදහස් ප්‍රකාශ කරන ලදි.**

**ගරු නගරාධිපති ජනක නිශාන්ත රත්නායක මහතා -** ලැබීම් ගෙවීම් වාර්තාව ඉදිරිපත් කිරීමට පෙර මේ ටෙන්ඩර් මණ්ඩල තීරණය සභාවට ඉදිරිපත් කරනවා.

**6-4**. **බණ්ඩාරවෙල නව වාණිජ මධ්‍යස්ථානයේ මෙතෙක් ප්‍රසම්පාදනය නොවූ C – 06 හා C -09 කඩ කාමර බදු දීම සඳහා ටෙන්ඩර් මණ්ඩලයේ තීරණය සභා අනුමැතියට ඉදිරිපත් කිරීම. (අදල ටෙන්ඩර් මණ්ඩල තීරණය ගරු නියෝජ්‍ය නගරාධිපතිතුමා ඇතුලු සියලුම ගරු මන්ත්‍රීවරුන් වෙත ලබා දී ඇත)**

**ගරු නගරාධිපති ජනක නිශාන්ත රත්නායක මහතා**:- මේ සඳහා සභාවේ එකඟතාවය ගන්න ඕනි.

**ගරු නාගරික මන්ත්‍රී නඩරාජා රගුපති මහතා**:- ඔය නිකං වහලා දාලා තිබුණු කඩනේ

**ගරු නගරාධිපති ජනක නිශාන්ත රත්නායක මහතා**:- ටෙන්ඩර් කමිටු වාර්තාව ඇවිල්ලා තියෙනවා ටෙන්ඩර් පත් 03 ක් ලැබිලා තියෙනවා. ( ගරු නගරාධිපතිතුමා විසින් පහත සදහන් විස්තරය සභාව හමුවේ ප්‍රකාශ කරන ලදි)

|  |  |  |  |  |
| --- | --- | --- | --- | --- |
| අනු අංකය | කඩ කාමර අංකය | ලංසුකරුගේ නම | ලිපිනය | ඉදිරිපත් කර ඇති ලංසු මුදල |
| 01 | C - 06 | ආර්.වි.චන්ද්‍රසිරි මහතා | අංක24,උදාකලගම,පුනාගල පාර,බණ්ඩාරවෙල | 1,151,500.00 |
| 02 | C - 09 | අයි.එම්.ජයරත්න මහතා | දික්අරාව, බදුල්ල පාර,  බණ්ඩාරවෙල | 1,295,300.00 |
| 03 | C - 09 | අයි.එම්.කාවින්දි මධුභාෂිණි හිටිනායක මහත්මිය | උඩඅරාව,කිණිගම,  බණ්ඩාරවෙල | 1,293,400.00 |

ඒ අනුව තාක්ෂණික ඇගයීම් කමිටුව විසින් ලබා දී ඇති නිර්දේශ මත C – 6 කඩ කාමරය සඳහා එක් අයඳුම්පතක් ලැබී තිබූ අතර අයඳුම්කරු අයඳුම්පතෙහි හා ටෙන්ඩර් කොන්දේසි සියල්ල සපුරා ඇති බැවින් සහ සභාවට කිසිඳු හිඟ මුදලක් නොමැති බැවින් ඉදිරිපත් කර ඇති ලංසු මුදල වන 1,151,500.00 ඉදිරිපත් කර ඇති බණ්ඩාරවෙල .පූනාගල පාර උදාකලගම අංක 24 දරණ ස්ථානයේ පදිංචි ආර්.වී.චන්ද්‍රසිරි මහතා හට ටෙන්ඩර් ප්‍රදානය කිරීම සුදුසු බව ටෙන්ඩර් මණ්ඩලය තීරණය කරලා තියෙනවා. ඒ වගේම තාක්ෂණික ඇගයීම් කමිටුව ලබාදී ඇති නිර්දේශය මත C – 09 කඩ කාමරය සදහා අයදුම්පත් 02 ක් ලැබි තිබු අතර, එම දෙදෙනාගෙන් වැඩිම ලංසු මුදලක් ඉදිරිපත් කර ඇති බණ්ඩාරවෙල, බදුල්ල පාර, දික්අරාව දරණ ස්ථානයේ පදිංචි අයි.එම්.ජයරත්න මහතා විසින් ඉදිරිපත් කර ඇති රු 1,295,300.00 ක් (රුපියල් දොලොස් ලක්ෂ අනුපන් දහස් තුන්සයක්) වන මුදලට ටෙන්ඩරය පිරිනැමිම සුදුසු බවට ටෙන්ඩර් මණ්ඩලය තීරණය කරලා තියෙනවා.

**ගරු නගරාධිපති ජනක නිශාන්ත රත්නායක මහතා**:- මේ අනුව ඒ ටෙන්ඩර් මණ්ඩල තීරණයට සභාවේ එකඟතාවය ගන්න

**ගරු නාගරික මන්ත්‍රී එල්.ඩබ්ලිව්.ලක්ෂ්මන් විජේසිරි මහතා**:- ගරු නගරාධිපතිතුමා, මේ ටෙන්ඩර් මණ්ඩලය පිළිබඳ ගැටළුවක් තියෙනවා නගරාධිපතිතුමා දේශපාලන අධිකාරිය විදිහට ඔබතුමා විතරයි. මේකට සම්බන්ධ වෙන්නේ. මමත් යෝජනාවක් තියෙනවා. නගරාධිපතිතුමා අඩුම තරමේ ඔබතුමා ඇතුළුව තව මන්ත්‍රීවරු දෙන්නෙක්වත් සම්බන්ධකර ගන්න කියලා. වගකීමට මොකද මට විනාඩියක් දෙන්න මේක මුදල් කමිටුවට ආවේ නැහැ මේක.

**ගරු නගරාධිපති ජනක නිශාන්ත රත්නායක මහතා**:- පෙර මුදල් කමිටුවකට ඇවිල්ලා තියෙනවා.

**ගරු නාගරික මන්ත්‍රී එල්.ඩබ්ලිව්.ලක්ෂ්මන් විජේසිරි මහතා**:- මේ මුදල් කමිටුවට මේක ආවේ නැහැ. මේකේ දොසක් කියනවා නෙවෙයි. ඔබතුමා බේරෙන්න ඕනි නිසා මම මේ කියන්නේ දේශපාලන අධිකාරිය හැටියට ඔබතුමා විතරයි ඉන්නේ. නිළධාරීන් අනික් අය ඉන්නේ තව දේශපාලන අධිකාරියේ මන්ත්‍රීවරු දෙන්නෙක් වත් මේකට සම්බන්ධ කරගන්න පුළුවන් නම් හොඳයි. ඔබතුමා එක්ක තුන් දෙනයිනේ ඔබතුමාලාගේ එක්කෙනෙකුයි අපේ කෙනෙකුයි දාගත්තොත් නගරාධිපතිතුමා. මේක පිරිසිදු වෙනවා අපි දන්නේ නැහැනේ ඔබතුමා තීරණය කරනවා ටෙන්ඩර් මණ්ඩලය විදිහට ටෙන්ඩර් මණ්ඩලයේ ටෙන්ඩරය කඩන්නේ ඔබතුමා නිලධාරීන් එක්ක අපි දන්නේ සභාවට ආවම අහවලාට ගියා කියලා ඔබතුමා දන්නෙත් නෑ. අපි දන්නෙත් නැහැ. ඒ හින්දා මම යෝජනාවක් කරනවා ගරු සභාවේ මේකට අනිවාර්යෙන් තව මන්ත්‍රීවරු දෙන්නෙක්වත් මේකට අනිවාර්යෙන්ම ඔබතුමාලා ගේ එක් කෙනෙකුයි දාගන්න අපි දැන් කමිටුවලටත් සහභාගී වෙන නිසා අපිට මේවාගේ සහභාගී වෙන්න පුළුවන්නේ. ඒ හින්දා එහෙම කරන්න අපිට ටෙන්ඩර් පිළිබඳ අවබෝධයක් එනවා.

**ගරු නගරාධිපති ජනක නිශාන්ත රත්නායක මහතා**:- ගරු මන්ත්‍රීතුමා මට මෙතන යෝජනාව කරන්න වෙනවා. ටෙන්ඩර් මණ්ඩලය බලය පැවරීම තුළනේ මේ ටෙන්ඩර් මණ්ඩල තීරණය දාලා තියෙන්නේ බලය පැවරීම තුළ ඊළඟ සභා වාරය තුළ බලය පැවරීම අපිට දීලා තියෙන නිසා මේ අවස්ථාවේ බැරිවෙයි. ඊළඟ ටෙන්ඩර් මණ්ඩලයට පත්කිරීමට යෝජනාවක් ගෙනාවා නම් හරි . මේ ප්‍රශ්ණය නිරාකරණය කරගන්න පුළුවන් මේ මුදල් කමිටුව නිර්දේශය දීලා තියෙන්නේ 2020.08.08 දින පැවති මුදල් හා නීති සම්පාදන කමිටුවෙන්

**ගරු නාගරික මන්ත්‍රී එල්.ඩබ්ලිව්.ලක්ෂ්මන් විජේසිරි මහතා**:- ඔබතුමා හිතන්නකෝ මේ ටෙන්ඩර් මණ්ඩලය ගත්තහම යම්කිසි කෙනෙක් පෙත්සමක් ගහලා ප්‍රශ්ණයක් වුනා කියමුකො. ඇත්තටම වගකීම යන්නේ මේ පස්දෙනාට ගරු සභාවට එන්නේ නැහැ. ඇත්තටම සභාව යොමු කරාට මන්ත්‍රීවරු හැටියට සභිකයින්ට මේ පිළිබඳව වගකීමක් ගන්න බැහැ.මේ පිළිබඳව අපි දන්නේ නැහැ කවුද මේ කියලා. සභාවටනේ එන්නේ. සභාවට ආවම අපි දන්නේ.

**ගරු නගරාධිපති ජනක නිශාන්ත රත්නායක මහතා**:- මමත් හිතනවා ඒක හොඳයි කියලා

**ගරු නාගරික මන්ත්‍රී එච්.එම්.නවුෂාඩ් මහතා**:- ගරු නගරාධිපති තුමා ටෙන්ඩර් මණ්ඩලය මුදල් කමිටුව නෙවෙයිද,?

**ගරු නගරාධිපති ජනක නිශාන්ත රත්නායක මහතා**:- බලය පවරලා තියෙන්නේ.

**ගරු නාගරික මන්ත්‍රී අඩෛයිකප්පන් ගනේෂන් මහතා**:- ගැටළුවක් ආවොත් ඔබතුමා වගකියන්න.

**ගරු නගරාධිපති ජනක නිශාන්ත රත්නායක මහතා**:- නෑ නෑ ඕක මේ අවුරුද්දේ මම සභාපති විදිහට ආවේ ගිය අවුරුද්දේ කොමසාරිස් වරයා පුමුඛ කණ්ඩායමක් තමයි පත්වෙලා හිටියේ.

. **බණ්ඩාරවෙල නව වාණිජ මධ්‍යස්ථානයේ මෙතෙක් ප්‍රසම්පාදනය නොවූ C – 06 හා C -09 කඩ කාමර බදු දීම සඳහා ටෙන්ඩර් මණ්ඩලයේ තීරණය සභා අනුමැතිය සදහා ඉදිරිපත් කරන ලදුව, ටෙන්ඩර් මණ්ඩලයේ සාමාජිකයින් පත්කිරිමේදි ගරු නාගරික මන්ත්‍රීවරුන් දෙදෙනෙක් වත් මේ සදහා පත්කිරිම සුදුසු බව ගරු නාගරික මන්ත්‍රී එල්.ඩබ්ලිව්.ලක්ෂ්මන් විජේසිරි මහතා විසින් අදහස් ඉදිරිපත් කරන ලදි. ඉදිරි වසරේදි බලතල පැවරිම් කටයුතු සිදුකරන අවස්ථාවේදි මේ සම්බන්ධයෙන් සලකා බැලිම සුදුසු බවටත්, නව වාණිජ මධ්‍යස්ථානයේ මෙතෙක් ප්‍රසම්පාදනය නොවූ C – 06 හා C -09 කඩ කාමර බදු දීම සඳහා ටෙන්ඩර් මණ්ඩලයේ තීරණය සභාවේ අනුමැතිය ලබාදීම සුදුසු බවට මෙදින සභාවේ සිටි ගරු නියෝජ්‍ය නගරාධිපති එච්.එම්.මිත්‍රපාල හීන්කෙන්ද මහතා, ගරු නාගරික මන්ත්‍රීවරුන් වන නඩරාජා රගුපති මහතා, එච්.එම්.නවුෂාඩ් මහතා,ඒ.එල්.බන්දුල කරුණාරත්න මහතා, ප්‍රියන්ත ලීලසේන කරුණාරත්න මහතා,එච්.ඒ.ගාමිණි සරත්චන්ද්‍ර මහතා,පාලිත නිහාල් රූපසිංහ මහතා,රුවන් අමිල කුමාර මහතා, මුදිතා රම්‍යමාලා ඒකනායක මහත්මිය, අනුර ජයසිංහ වත්තුහේවා මහතා,එල්.ඩබ්ලිව්.ලක්ෂ්මන් විජේසිරි මහතා, අඩෛයිකප්පන් ගනේෂන් මහතා,පී.පී.දේවිකා ලසන්ති මහත්මිය,එම්.එම්.උදයංගනි මාරසිංහ මහත්මිය, ඩි.එම්.ඥාණවති මහත්මිය, විසින් එකගතාවය පල කරන ලදි.**

**6-2 2021.02.28 දිනට ලැබිම් ගෙවීම් වාර්තාව ඉදිරිපත් කිරිම**

1. **037100152593607 දරණ ජංගම ගිණුමේ මුදල් ශේෂ වාර්තාව ඉදිරිපත් කිරිම.**
2. **037200130031384 දරණ සංවර්ධන ගිණුමේ ශේෂ වාර්තාව ඉදිරිපත් කිරිම**

**1.037100152593607 දරණ ජංගම ගිණුමේ මුදල් ශේෂ වාර්තාව ඉදිරිපත් කිරිම.**

|  |  |  |
| --- | --- | --- |
| **විස්තරය** | **ගෙවීම්** | **ලැබිම්** |
| 2021.02.01 දිනට මුදල් පොත අනුව ශේෂය |  | 14,228,540.20 |
| එකතුකලා - 2021.02.28 දින දක්වා ලැබිම් |  | 25,015,719.10 |
| 2021.02.28 දිනට මුලු ලැබිම් |  | 39,244,259.30 |
| අඩුකලා - පෙබරවාරි මස මුලු ගෙවීම්  වැරදි නිවැරදි කිරිම් | 18,432,063.61  2,175,055.13 |  |
| අඩුකලා |  | 20,607,118.74 |
| **2021.02.28 දිනට මුදල් පොතට අනුව ශේය** |  | **18,37,140.56** |

**ΙΙ. 037200130031384 දරණ සංවර්ධන ගිණුමේ ශේෂ වාර්තාව ඉදිරිපත් කිරිම**

|  |  |  |
| --- | --- | --- |
| විස්තරය | ගෙවීම් | ලැබිම් |
| 2021.02.01 දිනට ඉදිරියට ගෙන ආ ශේෂය |  | 4,813,303.07 |
| එකතුකලා - පෙබරවාරි මස ලැබිම් |  | 792,079.21 |
| බැංකුව විසින් බැර කරන ලද පොළිය |  | 9,937.89 |
| මාසය තුළ මුලු ලැබිම් |  | 5,615,320.17 |
| පෙබරවාරි මස මුලු ගෙවීම් | 0.00 |  |
| 2021.02.28 දිනට ශේෂය |  | 5,615,320.17 |

**ගරු නගරාධිපති ජනක නිශාන්ත රත්නායක මහතා**:- ඊට අමතරව සභාවට එවන්න සමස්ථ තැන්පතු හැම මාසේම මේ තියෙන්නේ සංවර්ධන ගිණුම සහ ජංගම ගිණුම් දෙකනේ. ඊට අමතරව සභාවේ මූල්‍ය තත්ත්වය Fixed deposit වල තියෙන මුදල එකින් එක දෙන්න සභාවේ සමස්ථ මන්ත්‍රීවරු සභාවේ current account වල මෙච්චරයි Fixed deposit වල තියෙන මුදල දැනගන්න පුළුවන් එතකොට අපි තීන්දු තීරණ ගන්නකොට පහසු වෙනවා.

**ගරු නාගරික මන්ත්‍රී එල්.ඩබ්ලිව්.ලක්ෂ්මන් විජේසිරි මහතා**:- ඒක තමයි. නගරාධිපතිතුමා මම කියන්න ගියේ ඔබතුමාට මේකේ **18,37,140.56** තියෙන්නේ. ජංගම ගිණුමේ එතකොට අපේ සංවර්ධන ගිණුමේ ලක්ෂ පනස් හයක් තියෙනවා. දැන් මේකේ තියෙන විදියට අර බිල් ටික ගෙවලා ඉවර වුනාම නගරාධිපතිතුමා ඉදිරියේදී මේක අනුව නගර සභාව ලොකු මූල්‍ය හිඟයකට පත්වෙනවා. මේ මාසේ ඒ මුදල් ටික ගෙව්වාම මූල්‍යමය හිඟයකට පත්වෙනවා. ලොකු ගැටළුවක් ඒක.

**ගරු නගරාධිපති ජනක නිශාන්ත රත්නායක මහතා** :- මේකේ සංවර්ධන ගිණුම් විවිධ ආකාරයට තියෙනවා.

**ගරු නාගරික මන්ත්‍රී එල්.ඩබ්ලිව්.ලක්ෂ්මන් විජේසිරි මහතා**:- මේකට සම්පූර්ණ හැම මුදලක්ම මේ සභාවට එන්න ඕනි. කොච්චර මුදල් තියෙනවාද කියලා.

**ගරු නගරාධිපති ජනක නිශාන්ත රත්නායක මහතා** :- මෙයට අමතරව වාර්තාවක් හදන්න මේකේ සංවර්ධන ගිණුමට ලැබෙන ගණන් 28 වෙනි දිනට මේ ගිණුමේ මෙච්චරක් තියෙනවා කියලා අපි දන්න ඒවා අපි අනිවාර්යයෙන් මුදල් කමිටුව අනුමත කරාට පස්සෙනේ සල්ලි.

**ගරු නාගරික මන්ත්‍රී එල්.ඩබ්ලිව්.ලක්ෂ්මන් විජේසිරි මහතා**:- ගරු නගරාධිපතිතුමා මම විශේෂ ස්තූතියක් කරනවා අපේ ගණකාධිකාරීතුමාට එතුමා මේ වගකීමක් ඇතිව මේ වාර්තා එවලා තියෙනවා.

**ගරු නගරාධිපති ජනක නිශාන්ත රත්නායක මහතා -** ඒ අනුව අද දිනට නියමිත කටයුතු මෙතෙකින් අවසන් වෙනවා. අද දින මහා සභාවට පැමිණි ගරු නියෝජ්‍ය නගරාධිපතිතුමා ඇතුලු සියලුම ගරු මන්ත්‍රීවරුන්ටත්.නාගරික කොමසාරිස්තුමා,පරිපාලන නිළධාරිතුමා ඇතුලු කාර්ය මණ්ඩලයේ සියලුම දෙනාටමත් ස්තූතිවන්ත වෙමින් අද දින සභාවේ වැඩ කටයුතු නිමාවට පත්කරනවා. සියලුම දෙනාට ස්තූතියි.

මෙදිනට නියමිත කටයුතු මෙතෙකින් අවසන් වුයෙන් පෙ.ව.11.10 ට මහා සභා රැස්වීමේ කටයුතු නිමාවට පත්විය.

ජනක නිශාන්ත රත්නායක,

නගරාධිපති,

බණ්ඩාරවෙල මහා නගර සභාව

2021 ක්වු මාර්තු මස 10 වන දින,

බණ්ඩාරවෙල මහා නගර සභා රැස්වීම් ශාලාවේදිය.